Syeikh Idris Al Marbawi: Pengarang Kamus Arab-Melayu Pertama

Boleh dikatakan setiap hari rakyat Malaysia mempelajari Bahasa Arab dan hampir setiap hari juga mereka memerlukan kamus terjemahan bagi memudahkan proses pembelajaran. Tetapi pernahkah kita terfikir siapakah susuk tubuh yang memulakan usaha murni menterjemahkan Bahasa Arab ke dalam Bahasa Melayu ?

Jasa besar seorang ahli ilmu yang kian hari dilupakan ini ialah Muhammad Idris bin ‘Abdul Rauf Al-Marbawi yang juga dikenali sebagai Sheikh Idris Al-Marbawi yang dilahirkan di Kota Mekah pada 28 Zulkaedah 1313 H bersamaan 12 Mei 1893. Gelaran Al-Marbawi menunjukkan kampung asal keluarganya di Lubok Merbau, 10 km daripada Bandar Diraja Kuala Kangsar, Perak.

Pendidikan awalnya bermula di Mekah dan telah berjaya menghafal 16 juzuk pada usia 10 tahun. Pada tahun 1900 pula, keluarganya telah pulang ke tanahair. Beliau telah menyambung pendidikannya di Sekolah Melayu Lubok Merbau, Perak dan juga beberapa sekolah pondok seperti Sekolah Pondok Syeikh Wan Ahmad di Bukit Chandan, Pondok Tuan Hussein Al-Mas’udi, Pondok Syeikh Ahmad Fatani serta Pondok Tok Kenali.

Melihat kemahiran beliau, ayahnya memujuk supaya beliau menyambung pendidikan di Timur Tengah. Maka pada tahun 1924 beliau telah melanjutkan pengajian di Universiti Al-Azhar, Mesir. Bukan sekadar fokus dalam pembelajaran, malah beliau cukup aktif dalam persatuan seperti Al-Jam’iyyah Al-Khariyyah Al-Talabiyyah Al-Azhariyyah. Berkat usaha beliau yang cintakan ilmu, beliau telah mendapat Ijazah ‘Aliyah dalam bidang Pengajian Islam.

Kisah bagaimana timbul kesedaran beliau untuk mengarang Kamus Terjemahan Arab-Melayu bermula apabila didesak oleh gurunya di Mesir iaitu Sheikh Abu Al-A’la Al-Falaki pada tahun 1925. Setelah siap mengarang kamus tersebut, beliau terus cetak melalui perniagaan cetakannya di Mesir bernama Al-Matba’ah Al-Marbawiyyah pada 1927. Ia bertujuan memudahkan Pelajar Tanah Melayu di Mesir untuk merujuk terjemahan yang tidak difahami dan sehingga kini kamus tersebut telah diulang cetak sebanyak 24 kali. Tiada lagi intipati kamus Arab-Melayu yang mampu tandingi Kamus karangannya.

Kitab Kamus ini bermula dengan pendahuluan yang mengandungi cara-cara dan kaedah penggunaan dengan penjelasan simbol-simbol dan diakhiri dengan hukum bergambar bagi memudahkan rujukan pembaca. Kamus ini juga sangat tersusun kerana menggunakan huruf Hija’iyyah ( ا ، ب ، ت  ) dan turut terbahagi kepada dua bahagian dimana bahagian pertama dari huruf ( ا ) hingga (  ع), manakala bahagian kedua dari huruf (  غ) hingga (  ي). Kamus Arab-Melayu ini juga megandungi 18 000 kalimat arab yang diberi makna ke dalam Bahasa Melayu dan 700 kalimat yang diterangkan dengan gambar. Kamus yang istimewa ini ditulis dalam tulisan jawi.

Sumbangan beliau dalam khazanah ilmu terutamanya di Tanah Melayu amat membanggakan negara. Oleh itu, beliau telah banyak mendapat anugerah seperti Ijazah Kehormat Doktor Persuratan oleh Universiti Kebangsaan Malaysia pada 1980, Tokoh Ma’al Hijrah pada 1987, Anugerah Pingat Ahli Mahkota Perak daripada Sultan Perak, Sultan Azlan Shah pada 1988, serta Tokoh Anugerah Penulis Pentas Perak.

Menariknya ketika kerajaan Malaysia ingin menjemputnya ke majlis penghargaan kepada beliau, beliau telah menjawab dengan berulang kali “Saya Buat Kerana Allah”, maka dihantar rombongan kali ke dua dengan alasan mahukan memberi semangat kepada anak muda, akhirnya beliau bersetuju. Selain itu, nama beliau diabadikan di sebuah sekolah di Lubok Merbau yang bernama Sekolah Kebangsaan Syeikh Mohd Idris Al-Marbawi pada 1991 bersempena beliau sebagai bekas murid di sekolah itu.

Tarikh 13 Oktober 1989 merupakan hari dimana Malaysia kehilangan seorang insan yang mulia, yang memberi jasa besar kepada umat dan para penuntut ilmu khususnya. Pemergiannya ketika berumur 96 tahun diratapi oleh semua. Ramai ahli ilmu menganggap jika Tuhan tidak takdirkan beliau mengarang kamus Al-Marbawi, sudah pasti corak ilmu ketika ini berbeza.

Artikel dikirimkan oleh Jai Melayu untuk The Patriots.

RUJUKAN:

1. Indahnya Islam (Oktober, 2017) Penyusun Kamus Melayu Arab Pertama. Dimuat turun daripada “https://www.indahnyaislam.my/2017/10/penyusun-kamus-melayu-arab-pertama/”.

2. Ilmu Ringkas (Jun, 2020) Sheikh Idris Al-Marbawi – Ustaz Shamsuri Ahmad. Dimuat turun daripada Youtube “https://www.youtube.com/watch?v=s-s2YGupBOU“.


Pahlawan-Pahlawan China Yang Ditanam Hidup-Hidup

Tamadun China timbul daripada buaian budaya yang lahir di antara Sungai Kuning dan Sungai Yangtze.

Dua sungai ini membangunkan peradaban-peradaban boleh tahan hebat ribuan tahun sebelum kedatangan Dinasti Shang.

Semasa zaman pemerintahan Dinasti Shang, bangsa-bangsa dalam China sudah menikmati kekayaan budaya. Banyak perkara tentang Shang diabadikan dalam kitab seperti Shangshu, Shiji dan Zhushu Jinian.

Salah satu kekurangan kajian kitab adalah had tulisan. Apa yang wujud tetapi tidak ditulis akan tenggelam dalam timbunan masa saban zaman.

Jika ada bukti arkeologi, barulah suatu perkara terbukti wujud. Baru-baru ini, saintis pihak China melaksanakan usaha penggalian di sebuah tapak arkeologi dalam kota Anyang.

Tapak ini sebenarnya merupakan tinggalan bandar Yin, semestinya ibu negara kerajaan Dinasti Shang. Semasa menggali sebuah kompleks makam, kumpulan saintis ini menemui banyak tinggalan.

Kereta kuda ditemui tersimpan dalam beberapa lubang… bersama rangka kuda dan pahlawan.

Makam Yang Bercerita Tentang Kebudayaan

Untuk pengetahuan semua, kompleks makam ini berusia 3,000 tahun.

Apabila bercakap tentang “kompleks”, jangan sesekali bayangkan sebuah lapangan yang diisi dengan rangka prasejarah.

Memang kompleks betul dibina suatu masa dahulu, kerana sarjana arkeologi menemui batu asas (foundation) 18 buah bangunan dan 24 makam.

Ternyata ‘pemilik’ makam ini adalah seorang yang kaya-raya… atau berasal daripada sebuah puak yang sangat kaya, barangkali pihak berkuasa.

Kalau ikut pendapat kumpulan arkeologi, pihak berkuasa ini mungkin suku Ce.

Malah rangka-rangka ditemui dalam kompleks ini pun barangkali suku Ce juga, termasuk rangka beberapa kuda yang didapati terhias elok dengan tatahan emas dan gangsa.

Tidak pasti apa hubungan suku Ce dengan kerajaan yang berkuasa semasa Dinasti Shang. Dan suku ini juga bukan satu-satunya suku yang wujud di kawasan ini… kerana Dinasti Shang berdiri selepas kejatuhan Dinasti Xia.

Pada masa ini lagi, wilayah mereka mempunyai 40 buah kerajaan kecil.

Hasil penemuan ini, sejarawan lebih faham tentang darjat “pemilik kereta kuda” semasa zaman Shang.

Ibaratkan simbol kebesaran diraja, sampai boleh menentukan jangka hayat seseorang.

Orang-orang yang ditemui dalam kompleks ini sebenarnya merupakan hamba (atau pengikut) yang “menawarkan diri” untuk dikebumikan bersama tuan mereka (Metcalfe, 2022).

Kalau cakap “menawarkan diri”, memang maksudnya satu sajalah: mereka ditanam hidup-hidup untuk bersama tuan mereka.

Amalan ini diketahui sudah menjadi kebiasaan dalam kalangan budaya-budaya China Kuno.

Ketika zaman ini, golongan bangsawan menguasai wilayah dengan mandat daripada langit. Bangsawan adalah ibaratkan kalangan terpilih… sementara bawahan perlu menerima takdir ini.

Takdir ini pula berbeza antara orang. Sesiapa yang berkhidmat untuk kalangan bangsawan akan diangkat dengan nikmat kekayaan.

Sistem sebegini sudah pasti menyimpan rasa dendam dalam kalangan masyarakat.

Sebab itulah banyak kompleks makam bangsawan menjadi mangsa rompakan… kerana ramai dalam masyarakat tahu khazanah yang tersimpan dalam “kamar-kamar bangkai”.

Setakat ini dapatan mengenai suku Ce hanyalah pendapat profesional daripada sejarawan dan sarjana arkeologi. Dalam konteks ini, ada kemungkinan juga.

Kalau tengok pada dapatan sebelum ini, banyak makam ditemui bersama rumah dan telaga dibina semasa zaman Shang dengan unsur kesenian seakan-akan sama (Xinhua, 2021).

Penemuan ini sudah tentu akan merancakkan lagi aktiviti arkeologi untuk menyingkap lebih banyak rahsia yang tertimbus di Anyang.

RUJUKAN:

Metcalfe, T. (2022, Januari 20). Ancient Chinese tombs hold remains of warriors possibly buried alive. Live Science.

Xinhua.  (2021, Disember 16). Ancient city site discovered in central China.


Bagaimana Manusia Berhalusinasi Tanpa Dadah?

Manusia banyak menghasilkan inovasi-inovasi yang mengubah dunia untuk selama-lamanya seperti komputer, radio, pesawat dan internet. Tetapi ia masih tidak boleh mengatasi ciptaan-Nya yang terhebat iaitu otak manusia.

Tetapi di sebalik keupayaannya yang hebat, otak yang mengalami kec3d3raan atau laluan neuralnya berubah boleh mengakibatkan seseorang itu berhalusinasi tanpa memerlukan d4d4h.

Mungkin ada menganggap apa yang dilakukan ini sebagai mustahil. Yalah, mustahil bagi seseorang itu berkhayal tanpa sebarang bantuan ubat-ubatan. Tetapi seperti ditunjukkan oleh Scam Nation menerusi pautan YouTube mereka, tiada yang mustahil.

Menurut Scam Nation, seseorang itu boleh berhalusinasi apabila semua derianya dihentikan dan ia boleh dicapai dengan barang keperluan harian seperti  alat tulis atau getah. Anda boleh tonton demonstrasi yang dilakukan mereka di bawah

Sesiapa yang mengalami proses penghentian deria, kesan itu akan mula dirasai dalam tempoh 10 hingga 30 minit. Dalam kes Scam Nation, mereka merasai kesan selepas 20 minit dengan ada melaporkan melihat imej berwarna. Seorang ahli mendakwa mendengar suara orang ketawa sementara seorang lagi mengatakan mendengar bunyi jeritan.

Apa yang dialami mereka ini sebenarnya mengikut prinsip fenomena saintifik yang dikenali sebagai Kesan Ganzfield. Kesan Ganzfield menerangkan apabila seseorang itu terdedah kepada lapangan rangsangan sama dan tidak berstruktur seperti melihat benda berwarna hitam atau mendengar bunyi televisyen statik, otak akan menguatkan bunyi neural bagi mencari isyarat visual yang hilang.

Ia akan mengakibatkan halusinasi visual dan bunyi seperti dialami ahli Scam Nation dalam video mereka. Tetapi perlu diingat, pengalaman setiap orang berbeza apabila berdepan dengan penghentian deria.

Satu mitos yang menyelubungi penghentian deria ialah ketiadaan rangsangan boleh membuatkan seseorang itu menjadi gila.

Tetapi berdasarkan eksperimen yang dijalankan Derek White dari Veritasium, mitos tersebut boleh dianggap mengarut. Eksperimennya ialah meletakkan dirinya dalam kebuk tak bergema yang paling senyap dan berwarna hitam dalam tempoh 45 minit seperti dalam video di bawah:

Dalam eksperimen tersebut, White tidak mengalami pengalaman halusinasi seperti ahli-ahli Scam Nation. Sebaliknya, dia melaporkan dapat mendengar degupan jantungnya dengan lebih kuat sehingga memberi kesan kepada seluruh tubuhnya. Apa yang berlaku di sini ialah otak menguatkan lagi apa yang hilang dalam semua jenis rangsangan deria.

Kesan sama turut dirasai dalam satu eksperimen yang dijalankan pada tahun 2015. Dalam eksperimen tersebut, peserta perlu merenung mata seorang peserta lain dalam tempoh 10 minit.

Christian Jarrett dari British Psychological Society’s Research Digest melaporkan kumpulan yang terlibat dalam aktiviti renungan mata mengalami satu pengalaman yang luar biasa berbanding apa yang dirasai mereka sebelum ini.

RUJUKAN:

Science Alert. (2020). Creating Hallucinations Without Any Drugs Is Actually Surprisingly Easy. https://www.sciencealert.com/why-creating-hallucinations-without-any-drugs-is-surprisingly-easy


Tempat Yang Paling Selamat Sekiranya Wabak Zombie Melanda

Sekiranya tercetusnya wabak Zombie, tentu anda telah mula merancang untuk menyelamatkan diri. Sekiranya anda dipengaruhi oleh filem, tentu ada mempunyai kecenderungan untuk berlindung di pasaraya dalam usaha untuk berlindung daripada serangan zombie. Pasaraya biasanya lengkap dengan pelbagai keperluan yang kita perlukan. Makanan, pakaian, tandas serta peralatan-peralatan yang sesuai untuk membunuh zombie. Tambah lagi, pada saat-saat inilah anda mampu merasai guna barang-barang dan makan makanan yang mahal-mahal dengan percuma.

Pada
tahun 2015, sebuah pasukan statistik dari Cornell
University telah membentuk sebuah model bagi menggambarkan bagaimana wabak
zombie merebak ke seluruh U.S. bagi memahami penyebaran wabak tersebut. Menurut
mereka, tempat yang paling selamat untuk berlindung adalah di kawasan yang
kurang penduduknya – Pergunungan Northern
Rocky di sekitar Montana atau Kanada berkemungkinan tempat yang paling  terbaik untuk bersembunyi.

Wabak
zombie mengambil masa sekitar sebulan untuk merebak pada skala yang besar di
seluruh New York. Maka, dalam tempoh tersebut, anda mempunyai masa yang cukup
untuk merancang perjalanan anda untuk menyelamatkan diri.

Menurut mereka, berdasarkan dinamik penyakit zombie tersebut, wabak zombie akan lebih perlahan penularannya apabila zombie mula menceroboh kawasan yang sikit populasinya kerana mereka tiada manusia untuk digigit. Kawasan yang padat dengan penduduk seperti bandar kota adalah tempat yang paling cepat runtuh dilanda wabak zombie. Model tersebut meramalkan, wabak zombie mengambil masa hanya seminggu untuk menular di kawasan yang tinggi populasinya dan mengambil masa sebulan untuk menular ke pergunungan utara.

Anda
kena pertimbangkan juga jenis-jenis zombie yang dihadapi. Tidak semua zombie
itu sama. Ada yang mampu berlari dengan laju dan ada yang hanya mampu bergerak
dengan perlahan. Ada yang mempunyai kemampuan memanjat, ada yang tidak dan
sebagainya.

Simulasi yang dijalankan mengambil kira anggaran 300 juta manusia dan setiap orang dianggap sedang berada dalam 1 daripada  4 keadaan, sama ada manusia, dijangkiti, zombie atau zombie mati. Simulasi ini menjejak penyebaran wabak berdasarkan interaksi rawak antara 300 juta manusia ini. Interaksi tersebut termasuk zombie menggigit manusia ataupun manusia membunuh zombie. Akhirnya, penyelidik dapat menetapkan tempat yang paling lambat untuk wabak ini menular.

Simulasi
yang dilakukan ini mungkin nampak kolot tetapi Pentagon dan U.S. Centres for Disesease Control telah
menggunakan senario wabak zombie ini sebagai model untuk membantu mereka
membangunkan program latihan persediaan menghadapi wabak penyakit.

RUJUKAN:


Kisah Ulama Islam Melindungi Pengganut Kristian

Berpeluang melawat The Hanging Church (El Muallaqa) bertempat di Mar Girgis. Mesir di dalam catatan Bible, begitu signifikan. Ianya saksi kisah hidup Moses dan antara laluan pelarian Mary dan Jesus. Terus teringat akan kenangan hubungan Muslim dan Kristian dalam sejarah yang berbolak balik.

Hubungan di antara Islam dan Kristian Koptik di Mesir berjalan harmoni. Tiada permusuhan. Didapati dalam gereja tersebut, ada foto lama yang merakamkan lawatan harmoni Raja Fuad, pemerintah Islam dari dinasti Ali Pasha. Negara Islam menjamin kebebasan & keamanan penganut agama lain. Naungan keselamatan termeterai.

Rahmat buat sekelian alam.

Reconquista. Teringat pada 1492, Fall of Granada. Apabila kota terakhir Andalusia itu ditawan oleh kerajan kristian Ferdinand dan Isabella, orang Islam ramai dibvnuh. Sesiapa yang ketahuan solat atau puasa akan dis3ksa, dib4kar. Polisi Liempeza de sangre mewajibkan semua rakyat jajahan Sepanyol beragama Kristian. Di wilayah Albayzin Granada, orang Islam beramai ramai dipaksa untuk dibaptis.

Begitu juga yang terjadi di Nusantara. Negeri Amanillah (kini Manilla, Filipina) setelah dijajah kerajaan latin, telah dipaksakan rakyatnya menganut Kristian. Kota Melaka juga mengalami nasib yang sama. Madrasah dan Masjid habis diranapkan api peperangan. Tiada belas kasihan.

Tetapi berbeza sekali dengan kisah Syeikh Abdul Qadir al-Jazair. Apabila dia ditangkap kerana berjihad m3lawan penjajah Perancis, dia dibuang negeri ke Damsyik. Di sana, berlaku suatu peristiwa. Orang-orang Kristian dan Muslim saling bertelingkah. Sehinggakan  Druze menyerang suku Kristian, membvnuh lebih 3,000 orang. Syeikh Abdul Qadir al-Jazair telah memberi amaran kepada kedutaan Perancis serta Majlis Damaskus bahawa akan berlaku rvsuhan.

Apabila tragedi berd4rah itu berlaku, dia keluar dan melindungi sejumlah besar orang Kristian, termasuk bebrapa ketua konsulat asing serta kumpulan agama seperti Sisters of Mercy, di rumahnya. Anak sulungnya dihantar keluar untuk menawarkan kepada orang Kristian perlindungan. Jasanya diabadikan dan dikagumi, sampaikan ada tentera Perancis yang masuk Islam. Kubur muallaf Perancis ini masih boleh didapati di Damsyik,.

Islam menjamin keselamatan setiap insan, mengenepikan apa pun perbedaan.

Berapa ramai yahudi yang diselamatkan oleh Sultan Beyazid II (anak Sultan Fateh) ketika misi menyelamatkan warga Granada dari kezaliman Spanish Inquisition. Teramat kejam Sepanyol ketika itu, asalkan bukan Kristian pasti dibantai, dis3mbelih. Berbeza dengan Islam yang mengakui mahalnya harga d4rah.

Islam mengajar dunia, untuk hidup aman, bukan dengan dendam.

Allah berfirman:

Dan janganlah kamu memaki sembahan-sembahan yang mereka sembah selain Allah, karena mereka nanti akan memaki Allah dengan melampaui batas tanpa pengetahuan. Demikianlah Kami jadikan Setiap umat menganggap baik pekerjaan mereka. kemudian kepada Tuhan merekalah kembali mereka, lalu Dia memberitakan kepada mereka apa yang dahulu mereka kerjakan.

(Surah AL An’am:108)


Chernobyl – Musibah Nuklear Terburuk Dunia

Sejak krisis Ukraine-Rusia bermula beberapa hari lepas, satu lokasi penting tetapi gagal disedari keutamaannya ialah Chernobyl. Di sinilah lokasi musibah nuklear terburuk yang pernah disaksikan dunia semasa ia berlaku pada 1986. Dan pertempuran sengit antara kedua-dua pihak untuk mengawal lokasi ini sebenarnya menambah elemen tragis kepada lokasi ini.

Chernobyl atau lebih tepat loji kuasa nuklear Chernobyl terletak 130 km di utara ibu negara Ukraine, Kiev dan 20 km berhampiran sempadan Belarus-Ukraine. Sebuah bandar kecil bernama Pripyat dibina beberapa batu dari loji berkenaan bagi menempatkan para pekerja dan keluarga mereka.

Pada tahun 1986, bandar tersebut mempunyai populasi 50,000 penduduk dengan Chernobyl pula mempunyai 12,000 penduduk. Baki wilayah berkenaan terdiri daripada kawasan pertanian dan kawasan hutan belantara. Projek reaktor Chernobyl mula dibina pada tahun 1977 tatkala Ukraine masih lagi menjadi sebahagian daripada Soviet. Menjelang tahun 1983, empat reaktor siap dibina dengan dua lagi dibina pada tahun-tahun berikutnya.

Empat reaktor yang digunakan di Chernobyl ialah reaktor jenis RBMK-1000. Reaktor ini menggunakan proses pengayaan uranium U-235 untuk memanaskan air dan menghasilkan stim untuk menggerakkan turbin reaktor dan menjana tenaga elektrik. Kebanyakan reaktor nuklear hari ini menjadikan air sebagai penyejuk dan mengawal kereaktifan teras nuklear.

Apabila teras tersebut dipanaskan, ia akan menghasilkan lebih banyak stim berbuih dalam air ini sekaligus mengurangkan kereaktifan teras berkenaan. Ini merupakan antara ciri keselamatan utama reaktor nuklear di kebanyakan negara terutama di Barat.

Tetapi reaktor nuklear versi Soviet menggunakan grafit untuk mengawal kereaktifan teras nuklear dan pada masa sama, menghasilkan reaksi nuklear dalam teras berkenaan. Reaktor sebegini menghasilkan lebih banyak kereaktifan teras nuklear apabila ia dipanaskan dan menghasilkan lebih banyak buih stim. Kelemahan ini biasa dilihat pada reaktor berkenaan – kesilapan yang membuka jalan kepada musibah nuklear Chernobyl.

Sehari sebelum tercetusnya bencana nuklear Chernobyl, operator-operator loji bersedia menutup reaktor untuk menjalankan proses penyelenggaraan rutin pada reaktor nombor empat. Yang anehnya, operator-operator loji memilih mematikan semua peralatan termasuk mekanisme penutupan automatik. Perbuatan ini merupakan satu perlanggaran keselamatan reaktor menurut Jawatankuasa Saintifik PBB berkenaan Kesan Radiasi Atom (UNSCEAR).

Pada pukul 1.23 pagi, bila rod nuklear yang panas dimasukkan ke dalam air penyejuk, ia menghasilkan sejumlah besar stim dan mencetuskan lebih banyak reaktiviti dalam teras nuklear reaktor nombor empat. Akibatnya, ia mengakibatkan letupαn besar yang menanggalkan plat seberat 1,000 tan yang menutup teras reaktor. Bila ia itu berlaku, radiasi terlepas ke atmosfera dan memotong aliran penyejuk ke reaktor.

Beberapa saat kemudian, satu lagi letupαn lebih besar berlaku. Letupαn ini bukan sekadar memusnahkan bangunan reaktor tetapi memuntahkan grafit dan bahagian teras reaktor yang terbakar sekitar kawasan loji. Akibatnya, ia mencetuskan kebakaran besar sekitar reaktor yang rosak dan reaktor nombor tiga yang masih beroperasi ketika itu.

Letupαn tersebut membunuh dua orang pekerja, antara pekerja pertama yang mati dalam tragedi berkenaan. Untuk beberapa hari berikutnya, krew-krew kecemasan berusaha memadamkan kebakaran dan mengekang kebocoran radiasi. Malangnya, usaha ini menambah bilangan pekerja yang terbunuh kerana mengalami tanda keracunan radiasi yang teruk.

Kebanyakan radiasi yang dilepaskan ke atmosfera ialah iodin-131, cesium-134 dan cesium-137. Cesium amat dibimbangi ramai pakar dari UNSCEAR kerana isotopnya mempunyai separuh hayat yang lebih lama dan boleh berada dalam persekitaran selama bertahun-tahun selepas ia dilepaskan ke atmosfera.  Satu lagi elemen yang dibimbangi ialah Iodin-131. Ini kerana walaupun ia mempunyai separuh hayat berusia lapan hari, ia boleh masuk melalui udara dan boleh sampai ke kelenjar tiroid.

36 jam selepas kemalangan, populasi Pripyat mula dipindahkan selepas ramai mengadu muntah-muntah, sakit kepala dan pelbagai simptom keracunan radiasi. Mereka diberitahu akan dibenarkan pulang selepas beberapa hari dan ini mendorong ramai membawa sedikit barang semasa berpindah. Kebanyakan mereka tidak akan kembali ke Pripyat.

Bagi Kesatuan Soviet, agak sukar bagi mereka menerangkan apa yang berlaku kepada komuniti antarabangsa. Ini mendorong mereka tidak mengeluarkan sebarang kenyataan berkenaan Chernobyl. Bagaimanapun, semua itu berubah selepas loji nuklear di Sweden mengeluarkan amaran radiasi selepas mengesan tahap radiasi yang luar biasa. Soviet akhirnya mendedahkan apa yang berlaku dan menerangkan cara mereka mengendalikan bencana itu.

Bagi Moscow, urusan rasmi dan kehidupan seharian berjalan seperti biasa. Ini termasuk sambutan Hari Buruh di Moscow, Kiev dan Minsk walaupun Chernobyl terus mengeluarkan asap radiasi. Kebanyakan penduduk Ukraine tidak tahu apa yang berlaku termasuk kematian para pekerja dan pemindahan penduduk secara tergesa-gesa dari Pripyat.

Awan radioaktif yang mengandungi habuk dan serpihan loji berkenaan ditiup angin ke Ukraine, Belarus, Rusia, Scandinavia dan beberapa bahagian di Eropah. Empat bulan selepas bencana tersebut, 31 orang terbunuh akibat pendedahan radiasi. Sementara 6,000 lagi penduduk mengalami masalah kanser tiroid di Ukraine, Belarus dan Rusia untuk tahun-tahun berikutnya.

Bagaimanapun, jumlah sebenar penduduk yang mengalami masalah sebegini tidak diketahui berikutan kesukaran mengumpul bilangan kes pesakit yang terlibat. Pada tahun 1995, Ukraine menganggarkan 125,000 penduduk terbunuh akibat terdedah secara langsung kepada radiasi Chernobyl. Tetapi khabar tidak benar tentang keracunan radiasi menyebabkan penduduk mengambil langkah tidak sepatutnya seperti menggugurkan kandungan mereka. Bagi wanita-wanita malang ini, mereka bimbang bayi mereka akan mati akibat keracunan radiasi yang dahsyat.

Pada 14 Mei 1989, Presiden Kesatuan Soviet, Mikhail Gorbachev mengarahkan proses pembersihan dan pembendungan radiasi loji digerakkan dengan segera. Ratusan pekerja, ahli bomba, tentera simpanan dan pelombong digerakkan untuk membantu proses pembersihan. Bagi kelompok yang dikerah membantu, ia merupakan satu cabaran kerana bekerja tanpa peralatan perlindungan yang mencukupi untuk membuang serpihan dan membendung radiasi. Dalam tempoh 206 hari, para pekerja membina satu makam besar untuk menutup reaktor yang rosak dan membendung lebih banyak perlepasan radiasi.

Dalam satu temubual bersama BBC pada tahun 2017, bekas pekerja bernama Yaroslav Melnik mendedahkan mereka bekerja sebanyak tiga syif. Bagaimanapun, durasi kerja mereka selama lima hingga tujuh minit pada satu-satu masa disebabkan bahaya radiasi. Selepas selesai bekerja, mereka terus membuang pakaian mereka dalam tong sampah. Pada tahun 2010, sebuah konsortium antarabangsa ditubuhkan bagi membina sebuah bangunan lebih besar untuk reaktor berkenaan.

Bangunan seberat 35,000 tan itu disiapkan pada tahun 2016 dan diluncurkan bagi menutup makam sedia ada pada November 2016. Struktur baru ini membantu menurunkan kadar radiasi kepada satu persepuluh dari tahap sebelumnya. Struktur ini dijangka dapat membendung serpihan radioaktif untuk tempoh seabad.

Di sebalik semua ini, siapa sangka Chernobyl sebenarnya masih dibenarkan beroperasi sehingga reaktor terakhir ditutup pada tahun 2000. Selepas populasi manusia meninggalkan Pripyat, alam semulajadi menuntut semula kawasannya dan ia menjadi kawasan perlindungan hidupan liar yang unik seperti serigala, rusa, beruang, babi hutan dan ikan bersaiz besar. Buktinya, seekor ikan keli bersaiz besar yang berjaya ditangkap pemancing ekstrem dan ahli biologi Jeremy Wade semasa beliau memancing di Chernobyl untuk satu episod River Monsters pada tahun 2013.

Kawasan ini perlahan-lahan menjadi tumpuan pelancong yang tertarik melihat apa yang dianggap masa yang dibekukan bila melihat tinggalan penduduk di Pripyat (dengan mengikut arahan ketat pihak yang mengawal kawasan berkenaan). Tetapi bagi sesetengah penduduk terutama yang terkesan dengan konflik di Crimea dan Donbass, inilah rumah baru mereka walaupun sedar ia masih tidak boleh didiami sekurang-kurangnya untuk 24,000 tahun.

Jadi, mengapa ramai pakar bimbang tentang keselamatan Chernobyl? Pertempuran sengit tentera Rusia dan Ukraine boleh mengancam simpanan bahan buangan nuklear terutama makam yang menutup bangunan reaktor. Sebarang serangan termasuks serangan udara dan artileri boleh mengakibatkan bangunan tersebut rosak dan melepaskan radiasi ke atmosfera sebelum tersebar ke negara-negara Eropah.

Perkara ini dibangkitkan oleh penasihat presiden Ukraine, Anton Gerashchenko dalam catatan Facebooknya pada 24 Februari lepas. Isu sama turut mendapat perhatian Agensi Tenaga Atom Antarabangsa (IAEA). Ketua pengarah IAEA, Rafael Mariano Grossi menggesa kedua-dua pihak agar tidak melakukan perkara yang boleh menjejaskan keselamatan reaktor nuklear yang wujud di Ukraine termasuk Chernobyl.

Kenyataan Grossi bersandarkan kepada kenyataan yang dibuat pada Persidangan Agung IAEA pada 2009. Kenyataan tersebut menyatakan sebarang bentuk serangan atau ancaman kepada kemudahan nuklear untuk tujuan keamanan dianggap mencabuli Piagam Pertubuhan Bangsa Bersatu (PBB), undang-undang antarabangsa dan statut IAEA.

Tetapi bagi Moscow, dengan mengambil alih kawasan tersebut, ia sebenarnya membantu mereka mara lebih pantas ke Kiev dari Belarus. Pandangan ini disuarakan oleh James Acton dari Tabung Keamanan Antarabangsa Carnegie. Dengan mara ke Kiev dari Chernobyl, ia dapat mempercepatkan matlamat mereka menyingkirkan kerajaan Ukraine.

Tambah Acton lagi, bukan Chernobyl sahaja yang patut dibimbangkan oleh pakar-pakar nuklear. Ini kerana terdapat empat loji nuklear Ukraine yang beroperasi ketika ini di zon pengecualian Ukraine seluas Luxembourg. Dengan keempat-empat reaktor ini mengandungi bahan nuklear yang lebih radioaktif, ia berpotensi mencetuskan satu lagi musibah nuklear jauh lebih buruk daripada Chernobyl pada 1986 sekiranya pertempuran masih berlaku sekitar zon berkenaan.

RUJUKAN

Mohammed, A. dan Lindsey, J. (2022, 25 Februari). Explainer: Why Russia and Ukraine are fighting for Chernobyl disaster site. Reuters.

Borys, C. (2017, 3 Januari). A vast new tomb for the most dangerous waste in the world. BBC Future.

Geggel, L. dan Lallanilla, M. (2022, 25 Februari). Chernobyl: Facts about the world’s worst nuclear disaster. Live Science.

Gill, V. (2019, 14 Februari). Chernobyl: The end of a three-decade experiment. BBC News.


Konsep Dewa Atau Tuhan Dalam Dragon Ball

Bagi peminat anime terutamanya bagi mereka yang lahir sekitar tahun 1980-an dan 1990-an, anime bersiri Dragon Ball merupakan salah sebuah “anime lagenda” yang juga menjadi inspirasi kepada penciptaan siri anime Jepun yang lain seperti Naruto dan One Piece. Bermula dengan kelahiran anime bersiri Dragon Ball pada tahun 1986 sehingga tahun 1989 yang berjalan selama 153 episod, kemudian muncul pula sekuel bersiri keduanya, iaitu Dragon Ball Z bermula pada tahun 1989 sehingga tahun 1996 yang berjalan selama 291 episod.

Tidak lama selepas itu, keluar pula sekuel bersiri ketiganya iaitu Dragon Ball GT yang berjalan selama 64 episod yang bersiaran daripada tahun 1996 sehingga tahun 1997. Setelah hampir 18 tahun anime tersebut “menyepi,” pada tahun 2015, peminat anime Dragon Ball digembirakan dengan kemunculan siri keempat anime tersebut iaitu Dragon Ball Super yang berjalan sebanyak 131 episod selama tiga tahun. Sebenarnya dari segi garis masa jalan cerita siri Dragon Ball Super berlaku sebelum siri Dragon Ball GT.

Secara ringkasnya, anime tersebut menceritakan berkenaan seorang manusia berbangsa Saiyan bernama Kakarot yang merupakan watak utama daripada Planet Vegeta yang dihantar ke bumi menggunakan kapal angkasa ketika masih bayi sepertimana anak-anak Saiyan yang lain yang dihantar ke planet-planet tertentu untuk menguasai planet tersebut.

Walau bagaimanapun, misi tersebut tidak terlaksana kerana insiden Kakarot terhantuk kepalanya dengan kuat di bumi yang mengubah sifat semulajadi dirinya sebagai bangsa Saiyan yang bersifat kasar, ganas dan bengis menjadi seorang yang ceria, periang dan berhati mulia. Ini diceritakan dalam satu slot rancangan televisyen istimewa yang bertajuk “Dragon Ball Z: Bardock – The Father of Goku” ketika siri Dragon Ball sedang bersiaran pada tahun 1990.

Kakarot dipelihara oleh seorang pakar seni bela diri bernama Son Gohan dan diberi nama baharu iaitu Goku. Sejak itu, bermulanya perjalanan hidup Goku di bumi bersama rakan-rakan buminya. Misi asalnya untuk menguasai planet tersebut bertukar menjadi pelindung kepada planet bumi dan penghuninya daripada ancaman musuh-musuh yang muncul silih berganti dan semakin lama semakin kuat.

Ramai juga dalam kalangan bekas musuhnya yang akhirnya menjadi sebahagian daripada rakan-rakannya yang turut sama melindungi bumi seperti Tien Shinhan, Piccolo, Vegeta malah Majin Buu yang pada asalnya ditakuti oleh Kaioshin, antara salah satu dewa yang menguasai alam semesta dalam anime tersebut.

Apa yang menariknya, semakin siri
anime tersebut berjalan, selain daripada semakin kuat musuh yang dihadapi oleh mereka,
semakin tinggi autoriti individu yang ditemui oleh Goku dan rakan-rakannya
dalam misi-misi mereka melindungi bumi, galaksi dan seterusnya alam semesta. Penulis
tertarik dengan konsep tingkatan watak dewa-dewa atau tuhan-tuhan yang terdapat
sepanjang jalan cerita anime tersebut.

Bermula dengan pertemuan Goku dengan King Furry, seorang raja yang menguasai semua penduduk bumi. King Furry bukanlah watak seorang dewa, tetapi boleh dikatakan beliau adalah watak pemerintah yang paling berkuasa di muka bumi dari segi autoriti. Watak King Furry adalah seekor anjing berwarna biru, bermisai tebal, berkaca mata serta berpakaian dan berpewatakan seperti manusia.

Beliau adalah antara tidak ramai penduduk Bumi yang mengetahui bahawa Goku dan rakan-rakannya adalah penyelamat sebenar bumi, bukan Encik Satan. Walaupun beliau mempunyai kekuasaan memerintah penduduk bumi, namun beliau tidak memiliki sebarang kepakaran dalam bidang seni bela diri.

Kemudian, Goku bertemu pula dengan Kami, seorang makhluk daripada Planet Namek yang dilantik sebagai Penjaga Bumi. Dari segi bahasa, Kami dalam bahasa Jepun bermaksud Tuhan atau Dewa. Dalam kepercayaan agama Shinto yang merupakan agama majoriti masyarakat Jepun sejak dahulukala, konsep Kami bagi mereka adalah suatu roh atau semangat yang disembah yang merangkumi pelbagai elemen alam, haiwan termasuklah roh mereka yang telah mati.

Watak Kami dalam anime Dragon Ball dipilih daripada kalangan bangsa Namek daripada Planet Namek. Mereka adalah makhluk berwarna hijau, mempunyai kuasa penyembuhan, tidak mempunyai jantina wanita, meneruskan zuriat menerusi proses “bertelur” melalui mulut, mempunyai keupayaan “menumbuhkan” semula mana-mana anggota badan yang putus atau musnah seperti ekor cicak dan sebagai perantara antara makhluk bumi dengan dewa di alam roh atau di alam lain.

Selepas Kami bersatu badan kembali dengan Piccolo, yang pada asalnya merupakan sebahagian daripada dirinya, seorang lagi makhluk Namek bernama Dende yang ketika itu masih lagi seorang budak dilantik menggantikan tempat Kami sebagai Penjaga Bumi. Ini menunjukkan bahawa tugas Penjaga Bumi dalam anime tersebut bersilih ganti dan penggantinya dipilih oleh penyandang jawatan tersebut sebelumnya.

Mereka tinggal di suatu tempat istana terapung yang berada sangat tinggi di langit bumi, dengan tugas memerhati dan menjaga penduduk bumi daripada atas tanpa diketahui kewujudan mereka oleh penduduk Bumi kecuali Goku dan rakan-rakannya. Penjaga Bumi akan ditemani oleh seorang pembantu yang setia berkhidmat bernama Popo.

Di “alam lain” atau di alam roh atau di “peringkat alam lagi tinggi,” lain pula dewa-dewa yang menguasainya. Bermula dengan King Yemma, dewa yang menguasai alam roh dan menentukan destinasi setiap roh dari seluruh penjuru alam sama ada ke syurga ataupun ke neraka. Watak King Yemma dalam anime Dragon Ball Z ialah seperti seorang gergasi yang sangat besar fizikalnya, kulit berwarna merah, berpakaian dan bekerja dalam suasana seperti pejabat.

King Yemma bukan sahaja berkuasa mengawal semua roh di alam roh, bahkan beliau juga mampu menguasai roh-roh jahat yang kuat seperti abang kandung Goku iaitu Raditz. Beliau juga mampu menetapkan kelahiran semula roh jahat menjadi individu yang baik sepertimana yang berlaku pada roh Majin Buu jahat kepada seorang budak baik bernama Uub.

Dalam kepercayaan mitologi agama
Hindu dan Buddha, terdapat suatu dewa yang menguasai alam roh dan kematian,
juga menguasai kitaran hidup Samsara yang dipanggil Dewa Yama. Kemungkinan
watak King Yemma adalah berdasarkan kepercayaan mitologi Dewa Yama.

Peringkat autoriti seterusnya dalam anime Dragon Ball ialah King Kai yang menguasai bahagian utara alam semesta ketujuh. Dalam anime Dragon Ball, pada asalnya terdapat 18 kelompok alam semesta, enam kelompok alam semesta daripadanya telah dilenyapkan, sementara bumi termasuk dalam kelompok alam semesta ketujuh. Dalam kelompok alam semesta ketujuh, autoriti penguasaannya dibahagikan kepada empat bahagian iaitu utara, selatan, timur dan barat yang mana setiap bahagian tersebut ditadbir oleh dewa masing-masing. King Kai yang juga salah seorang mahaguru kepada Goku merupakan dewa yang mentadbir bahagian utara alam semesta ketujuh.

Perwatakan King Kai adalah seorang makhluk gempal yang pendek, berkulit biru, berkaca mata hitam, mempunyai sesungut panjang seperti cengkerik, seorang yang suka syok sendiri apabila membuat lawak, mampu berkomunikasi secara telepati, mampu mengesan apa sahaja di alam semesta dan suka memandu kereta antiknya di planetnya yang kecil. Walaupun beliau adalah dewa, tetapi beliau juga tidak dapat lari daripada kematian. Ini dapat dilihat apabila beliau berubah menjadi roh setelah planetnya musnah akibat letupan cubaan bunuh diri Cell. Walaupun tiada adegan beliau pernah berlawan, namun beliau telah melatih banyak roh ahli seni bela diri di alam roh termasuklah King Yemma sendiri. Beliau juga yang mengajar teknik Kaio-ken dan “Spirit Bomb” kepada Goku.

Atas autoriti daripada King Kai
dan tiga dewa Kai yang lain, terdapat satu dewa yang menguasai keempat-empat
mereka, dikenali sebagai Dai Kaio atau Grand Kai. Watak Grand Kai tidak begitu menonjol
dalam anime Dragon Ball. Berpewatakan seperti seorang lelaki tua hipster yang
berpakaian jeans dan suka mendengar muzik Rock dengan membawa ke mana-mana
sahaja radio bersaiz besar di bahunya, Grand Kai dikatakan seorang dewa yang
begitu hebat dalam seni bela diri dan telah melatih ramai roh pahlawan daripada
seluruh pelusuk alam semesta. Grand Kai tinggal di sebuah planet berlainan di
alam Kai yang jauh lebih besar daripada planet King Kai.

Lebih tinggi autoriti dan kekuasaan daripada Grand Kai ialah Kaioshin atau Supreme Kai. Pada asalnya, sepertimana terdapat empat orang Kai di bawahnya, begitu juga terdapat empat orang Supreme Kai yang diketuai oleh seorang dewa yang menguasai keempat-empat mereka iaitu Daikaiohshin atau Grand Supreme Kai. Mereka tinggal di suatu alam yang berlainan daripada alam Kai yang lebih rendah autoriti daripada mereka. Setiap alam semesta mempunyai sekurang-kurang dua orang Supreme Kai yang aktif dengan salah seorang daripada mereka merupakan pembantu. Kai biasa boleh dilantik menjadi Supreme Kai sekiranya mencapai tahap kuasa tempur yang melayakkan mereka sepertimana Zamasu yang merupakan Kai di alam semesta kelapan hampir dipilih menggantikan Kaioshin alam semesta tersebut iaitu Gowasu. Setakat ini hanya alam semesta ketujuh sahaja mempunyai watak Daikaiohshin dan Buu Baik (Good Buu) adalah jelmaan Daikaioshin walaupun kuasanya tidak sama seperti dahulu kerana Majin Buu asal telah menyerap Daikaioshin menjadi sebahagian daripada dirinya.

Supreme Kai dikatakan dewa yang
paling berkuasa dalam kalangan dewa Kai yang lain. Namun mereka juga mempunyai
musuh makhluk mortal yang tidak dapat ditandingi seperti Kid Buu iaitu versi
asal Majin Buu. Oleh sebab itulah daripada lima orang Supreme Kai kelompok alam
semesta ketujuh, cuma tinggal Supreme Kai Shin yang menguasai bahagian timur
alam semesta ketujuh sahaja yang selamat daripada serangan Kid Buu. Mereka
mampu melihat apa sahaja yang berlaku di alam semesta dan mempunyai kuasa teleportasi
ke mana sahaja tempat dan alam.

Jika diteliti konsep empat dewa
yang menguasai empat bahagian alam semesta tersebut amat mirip dengan
kepercayaan penganut Hindu berkenaan kumpulan Dewa Dikpala mereka dan
kepercayaan penganut Buddha berkenaan kumpulan Dewa Caturmaharajikadeva (Four
Great Heavenly Kings) yang mana setiap dewa tersebut mentadbir empat atau lapan
penjuru alam.

Selain mengawal selia kelompok alam semesta masing-masing, Supreme Kai juga merupakan dewa yang mencipta bintang dan planet. Berlawanan dengan sifat pencipta, Supreme Kai muncul berpasangan dengan seorang Dewa Pemusnah yang digelar Hakaishin. Ini bagi memastikan keseimbangan unsur alam semesta. Meskipun kekuatan dan kuasa berlawan Hakaishin jauh lebih kuat daripada Supreme Kai, namun jika Supreme Kai mati, maka Hakaishinnya akan mati sekali kerana mereka muncul berpasangan. Hakaishin mempunyai kuasa pemusnah yang amat dahsyat dan berkuasa memusnahkan apa sahaja makhluk dan planet termasuklah roh dalam sekelip mata. Walau bagaimanapun, Hakaishin tidak menjalankan tugasnya sepanjang masa kerana kebanyakan masa mereka tidur dalam tempoh yang sangat lama iaitu selama puluhan tahun.

Konsep Dewa Pencipta dan Pemelihara
dengan Dewa Pemusnah ini begitu mirip menyerupai konsep tiga dewa dalam
kepercayaan Trimurti penganut agama Hinduisme iaitu Dewa Brahma (Dewa
Pencipta), Shiva (Dewa Pemelihara) dan Vishnu (Dewa Pemusnah) mereka.

Kebanyakan golongan Hakaishin dalam anime Dragon Ball Super adalah dalam bentuk separa haiwan dan separa manusia. Hakaishin untuk kelompok alam semesta keenam dan ketujuh adalah dalam bentuk kucing iaitu Champa dan Beerus. Jika kita baca sejarah kepercayaan mitologi masyarakat tamadun Mesir Purba, terdapat suatu dewi kucing yang pernah disembah oleh mereka iaitu Bastet.

Walau bagaimanapun, Bastet dalam kepercayaan mereka ialah dewi yang berkenaan dengan kediaman, kesuburan dan kelahiran. Watak Beerus juga amat menyerupai satu lagi entiti Dewa Kematian dalam kepercayaan masyarakat tamadun Mesir Purba yang dinamakan Anubis. Perbezaannya cuma kepala Dewa Anubis lebih menyerupai spesis “canine” seperti anjing, serigala dan jakel.

Hakaishin bagi kelompok alam
semesta yang lain ada dalam bentuk gajah, tikus dan musang. Apa yang
menariknya, terdapat satu perwatakan Hakaishin bagi kelompok alam semesta ke-10
yang bernama Rumsshi yang seakan-akan sama seperti imej patung berhala Dewa Ganesha
sembahan penganut agama Hindu iaitu dewa yang berkepala gajah. Selain
berpakaian seperti golongan kerabat diraja Mesir Purba, nama-nama golongan
Hakaishin adalah berdasarkan jenama minuman-minuman keras.

Bagi mengawal kuasa dan tindakan Hakaishin, mereka sentiasa ditemani oleh seorang pembantu yang berperanan seperti “malaikat penjaga.” Dengan tugas mengawal tindakan dewa pemusnah, sudah semestinya kekuatan dan kuasa berlawan golongan dewa tersebut jauh lebih kuat, bahkan Whis, “malaikat pembantu” bagi Hakaishin Beerus juga merupakan gurunya.

Mereka berpewatakan sentiasa tenang, berpakaian kemas, mempunyai sebatang tongkat kuasa, mempunyai lingkaran biru besar yang melingkari leher mereka, sentiasa setia berkhidmat dengan Hakaishin masing-masing, mampu bergerak sepantas kelajuan cahaya yang membawa Hakaishin mereka bergerak ke mana-mana sahaja dan mempunyai kuasa mengundurkan masa beberapa minit.

Walaupun begitu, kesemua Supreme Kai dan Hakaishin tunduk kepada Daishinkan atau dikenali sebagai “High Priest.” Berpewatakan sama seperti “Malaikat Penjaga” yang lain cuma fizikalnya seperti seorang budak, beliau merupakan bapa kepada Whis dan Vados iaitu Malaikat Penjaga Hakaishin Beerus dan Champa (Dewa Pemusnah alam semesta kelapan), serta dipercayai bahawa beliau juga adalah bapa kepada semua Malaikat Penjaga Hakaishin alam semesta yang lain. Walaupun tiada ditunjukkan mana-mana adegan berlawannya, tetapi dinyatakan bahawa Daishinkan merupakan salah seorang individu paling kuat dan berkuasa dalam kalangan semua dewa sekalian alam semesta, sehinggakan Malaikat Penjaga Hakaishin sendiri tidak mampu mengukur tahap kekuatannya.

Tidak terhenti setakat di situ, lebih tinggi kekuasaan dan autoriti daripada Daishinkan dan sekalian jenis dewa yang lain ialah Zeno atau dikenali sebagai Raja Segala-galanya (Omni-King). Daishinkan berkhidmat sebagai menteri kepada beliau. Berpewatakan, fizikal dan berperangai seperti seorang budak yang pendek dan kecl, Zeno mempunyai fizikal kepala berbentuk lonjong seperti bola raghbi dan berbelang biru dan jingga. Tetapi jangan tertipu dengan fizikal dan perwatakan kebudak-budakannya, ini kerana beliau berkuasa melenyapkan seluruh alam semesta dalam sekelip mata termasuklah makhluk yang bersifat kekal hidup (immortal) dan beliau sendiri dipercayai bersifat kekal hidup. Disebabkan emosinya terganggu, beliau telah melenyapkan enam daripada 18 alam semesta dan pernah melenyapkan tujuh alam semesta yang lain termasuklah alam semesta ketujuh.

Setakat ini, Zeno atau lebih
dikenali sebagai Omni-King adalah individu dan dewa yang paling berkuasa dalam
sekalian anime bersiri Dragon Ball. Beliau mempunyai dua orang penjaga yang
tinggi lampai dan sentiasa berada di sisinya.

Walaupun begitu ramai watak dewa di pelbagai peringkat alam dalam siri-siri anime Dragon Ball, tiada seorangpun yang disembah oleh penduduk bumi dan penghuni planet-planet lain, bahkan kewujudan mereka tidak diketahui oleh sesiapa kecuali Goku dan rakan-rakannya serta beberapa orang pemerintah beberapa buah planet seperti Raja Vegeta, Pemerintah Planet Vegeta yang mengenali dan amat menggeruni Hakaishin Beerus. Terdapat juga golongan “dewa bawahan” yang tidak mengetahui pun kewujudan “dewa atasan” seperti Penjaga Bumi (Dewa Bumi) yang hanya mengetahui kewujudan Kaioshin melalui khabar angin sahaja dan Kaioshin pula bertanya kepada Kaioshin Tua siapakah Zeno apabila pertama kali beliau melihatnya.

Sungguhpun begitu, terdapat
segolongan dewa dalam siri anime Dragon Ball yang selalu dicari dan diseru
kerana mereka boleh menunaikan apa sahaja hajat mereka iaitu golongan Dewa Naga
atau “Eternal Dragons” seperti Shenron, Porunga dan Super Shenron. Walaupun
mereka berkuasa menunaikan apa sahaja jenis hajat, tetapi mereka juga boleh
dibunuh dan boleh dipengaruhi oleh kuasa negatif. Sepertimana yang kita
ketahui, naga adalah makhluk mitos yang amat sinonim dalam budaya dan
kepercayaan tradisional masyarakat Asia Timur.

Dragon Ball mengandungi banyak
mempunyai unsur agama dan kebudayaan masyarakat penganut agama Hinduisme dan
Buddhisme. Dalam satu babak anime Dragon Ball, episod ke-53, terdapat sebuah
berhala besar Dewi Durga berada di suatu tempat simpanan harta karun lanun.
Dewi Durga adalah salah satu jelmaan utama Dewi Shakti dalam kepercayaan
penganut agama Hinduisme. Terdapat juga beberapa orang karakter dalam Dragon
Ball berpewatakan seperti Sami Buddha seperti Krilin, Tien Shinhan dan Nam.

Watak Goku sendiri adalah
berdasarkan watak Sun Wukong dalam kesusasteraan novel klasik China. Watak Sun
Wukong pula selalu dikaitkan dengan Dewa Hanuman dalam kepercayaan masyarakat
penganut agama Hinduisme iaitu dewa mereka yang menyerupai monyet.

Walaupun siri anime Dragon Ball GT dilihat seperti kesinambungan garis masa Dragon Ball Super, tetapi jika diteliti semula kedua-dua siri tersebut, penulis merasakan seperti ada “lopong masa” atau dimensi masa berlainan antara kedua-duanya. Apapun, adakah Akira Toriyama akan menghasilkan sambungan anime Dragon Ball yang seterusnya? Jika ada, apakah ada watak dewa atau tuhan yang lebih tinggi dan berkuasa daripada Zeno?

Atau adakah akan munculnya musuh yang lebih berkuasa daripada dewa-dewa mereka? Ini kerana dalam perlawanan antara alam semesta, alam semesta pertama, kelima, kelapan dan ke-12 dikecualikan daripada penyertaan perlawanan kerana tahap kekuatan penghuni masing-masing melebihi takat 7 dalam standard ukuran kekuatan makhluk fana (mortal).

Tambahan pula, pada akhir episod Dragon Ball Super, Android 17 yang memenangi perlawanan tersebut telah memohon kepada Dewa Naga supaya mewujudkan semula kesemua alam semesta yang pernah dilenyapkan oleh Zeno. Ini bermaksud ada kemungkinan enam alam semesta yang dilenyapkan oleh Zeno dahulu wujud semula dan kita tidak mengetahui ukuran kekuatan makhluk penghuninya.

Perlu penulis ingatkan sekali
lagi, anime Dragon Ball cumalah karya fiksyen semata-mata, watak—watak dewa
yang terdapat dalam anime tersebut tidaklah sesekali menggambarkan dewa-dewi
dalam kepercayaan dan kebudayaan penganut agama Hinduisme, Buddhisme dan
Shintoisme yang sebenar, cuma kemungkinan besar persamaan-persamaan yang
dibincangkan di atas adalah hasil inspirasi Akira Toriyama daripada agama-agama
dan kebudayaan Timur tersebut.


Nabi Yusuf Sebagai CEO Mesir Dan Bagaimana Baginda Mengurus Cukai Ke Atas Rakyat

Surah Yusuf di dalam Al-Quran menceritakan bagaimana Nabi Yusuf dirujuk oleh ketua-ketua kaum dari istana Raja Mesir Purba ketika itu. Mereka membawa khabar dari istana tentang mimpi baginda.

Di dalam surah Yusuf menggunakan istilah ‘Malik’ untuk menggambarkan Raja Mesir ketika itu.

Raja Mesir ketika itu bermimpikan ekor lembu yang kurus dan tujuh tangkai (biji-bijian) yang hijau serta tujuh tangkai lagi yang kering;”

Kisah mimpi baginda ini diceritakan bermula dari surah Yusuf 12:43 lagi.

Usai Nabi Yusuf mendengar akan mimpi raja;

“Yusuf menjawab: “Hendaklah kamu menanam bersungguh-sungguh tujuh tahun berturut-turut, kemudian apa yang kamu ketam biarkanlah dia pada tangkai-tangkainya; kecuali sedikit dari bahagian yang kamu jadikan untuk makan.” (Yusuf 12:47)

“Kemudian akan datang selepas tempoh itu, tujuh tahun kemarau yang besar, yang akan menghabiskan makanan yang kamu sediakan baginya; kecuali sedikit dari apa yang kamu simpan (untuk dijadikan benih).” (Yusuf 12:48)

“Kemudian akan datang pula sesudah itu tahun yang padanya orang ramai beroleh rahmat hujan, dan padanya mereka dapat memerah (hasil anggur, zaitun dan sebagainya)”. (Yusuf 12:49)

Mendengar tafsiran oleh Nabi Yusuf ini, pemerintah Mesir Purba ketika itu melantik Nabi Yusuf menjaga urusan perbendaharaan Mesir yang diceritakan sehingga ayat Yusuf 12:56

Seperti Al Quran, Injil turut mengisahkan riwayat yang sama tentang perkara ini.

Cuma jika kedua kitab wahyu ini menulis bahawa Nabi Yusuf adalah pentafsir dan peramal mimpi, tetapi di dalam bahasa ekonomi, apa yang dibuat Nabi Yusuf ialah membuat unjuran ekonomi Mesir bagi mempersiapkan kerajaan dengan sumber bagi rakyatnya terus mampu hidup sekalipun dilanda musim kemarau teruk selama tujuh tahun.

Apa yang Nabi Yusuf laksanakan selama tujuh tahun sewaktu Mesir sedang mekar subur dan mewah dengan pelbagai sumber tanaman dan makanan sangat kritikal dan penting untuk kerajaan Mesir.

Raja membuat keputusan tepat melantik Nabi Yusuf sebagai CEO perbendaharaan mereka atau di dalam Yusuf 12:55, jawatan yang dimohon oleh Nabi Yusuf ialah “Pengurus Perbendaharaan”

Di dalam Injil, (seperti dalam gambar), petikan dari King James Bible menulis bahawa Yusuf (Joseph) memperuntukkan untuk Mesir tidak berbelanja semahu-mahunya. Joseph meletakkan yang kerajaan perlu menyimpan 20% (baca:’the fifth part’) dari hasil setiap tahun untuk tujuh tahun berturut-turut hasil mewah ketika Mesir sedang subur dan melimpah ruah dengan rezeki.

Unjuran simpanan yang akan dapat dikumpulkan sepanjang tujuh tahun tersebut ialah sehingga 140% dari hasil semasa. Ia adalah baseline bagi tahun yang baik untuk Mesir di bawah pentadbiran raja Mesir ketika itu.

Menyedari hakikat ini, Raja Mesir bijak dan tepat memilih Nabi Yusuf yang terkenal dengan sifat jujurnya untuk menguruskan perbendaharaan Mesir.

Nabi Yusuf begitu teliti dalam tanggungjawabnya, dan hanya berhenti mengira jumlah bijian yang dapat dikumpulkan hanya apabila ia telah memiliki lebihan simpanan sebanyak 140% sama seperti yang diunjurkan sebelum itu.

Hasilnya, Mesir berjaya melalui tujuh tahun kemarau panjang dengan sempurna malah dapat menjalinkan hubungan ekonomi dengam wilayah lain ketika itu hasil jualan bijian mereka yang didagangkan dengan harga yang tinggi, membawa pulangan lebih besar pula untuk Mesir.

Bukan itu sahaja, di dalam Injil ditulis bahawa Yusuf menjual biji-bijian tersebut kepada rakyat Mesir kerana tidak mahu rakyat bergantung kepada ehsan kerajaan semata-mata. Ini menggalakkan rakyat tetap mengekalkan produktiviti negara walaupun di dalam krisis kemarau.

Moralnya mudah, apabila cukai dikutip di dalam keadaan negara dan rakyat yang mewah, jangan dibelanjakan sekaligus semuanya. Ia akan memberi manfaat apabila negara menghadapi krisis baik kemarau atau yang lebih dekat dengan kita kini krisis ekonomi.

Nabi Allah Yusuf mungkin perancang malah peramal hebat memandangkan baginda meramalkan 14 tahun kehadapan untuk Mesir, tetapi itulah yang perlu dijadikan tanda aras pengurusan sesebuah kerajaan tentang bagaimana mengurustadbir sebuah perbendaharaan supaya manfaatnya kelak akan berpanjangan walaupun pada masa-masa sukar.

Tulisan di atas adalah berdasarkan rujukan dari “How To Run A Government So That Citizens Benefit and Taxpayers Don’t Go Crazy oleh Michael Barber.

Di dalamnya juga ada menulis seperti berikut;

“Ada dua bentuk sumber kerajaan (untuk menjadi simpanan perbendaharaan); pertamanya cukai yang dikenakan atas generasi kini, (aku dan kau) dan yang keduanya ialah pinjaman; ia akan menjadi liabiliti cukai untuk generasi akan datang.”

Jadi paling penting, biarpun keduanya diuruskan oleh kerajaan, adalah satu perkara yang penting untuk sentiasa ingat bahawa perbelanjaan dan perbendaharaan adalah urusan yang dibuat atas sumber dari rakyat, malah lebih penting ia perlu mengambilkira keperluan untuk rakyat, bukan bersandarkan atas kemahuan rakyat semata-mata.


Sejarah Ringkas Tamadun Islam Andalusia

1. Kerajaan Bani Umayyah berjaya menakluk kawasan Andalus pada sekitar tahun 711 Masihi, atas usaha dua tokoh terkenal, Musa ibn Nusayr dan Tariq ibn Ziyad.

2. Kerajaan Bani Umayyah kalah buat kali pertama dengan Tentera Kristian Raja Pelayo dalam Pertempuran Covadonga pada tahun 722 Masihi. Ini adalah titik permulaan gerakan Reconquista, yakni gerakan Orang-orang Kristian yang ingin mengambil kembali kawasan yang ditakluk oleh Tentera Islam.

3. Kerajaan Bani Umayyah mula menjadi lemah secara mendadak apabila kalah dalam Peperangan Arab-Khazar yang pertama pada tahun 652 masihi. Al-Jarrah, panglima Bani Umayyah, telah kalah dengan Putera Barjik, Ketua Bangsa Turki Khazar di Azerbaijan dan dipenggal kepalanya. Putera Barjik meletakkan kepala Al-Jarrah sebagai panji dan mula menjarah kawasan takluk Bani Umayyah, seperti Mosul, Iraq.

4. Khalifah Marwan ibn Muhammad, atau Marwan II, bangkit dan mengalahkan bangsa Turki Khazar di Caucus, Armenia dan Azerbaijan. Atil, ibu kota Turki Khazar berjaya ditakluk oleh Khalifah Marwan. Khalifah Marwan mengampunkan dan membebaskan Ketua atau Raja Turki Khazar, Qaghan.

5. Walaupun Bani Umaiyyah akhirnya menang dalam pertempuran dengan bangsa Turki Khazar, namun peperangan ini banyak melemahkan lagi Kerajaan Bani Umayyah. Gerakan Bani Abbasiyyah bermula di Khurasan atas panglima Abu Muslim Al-Khurasani.

6. Abdullah ibn Ali Al-Abbasi takluk Damsyik pada sekitar tahun 750 masihi. Dia membunuh 50,009 Orang-orang Islam di Damsyik, 92 Kerabat Bani Umayyah dan juga membunuh Khalifah Marwan ibn Muhammad.

7. Abdul Rahman Ad-Dakhil, berjaya selamatkan diri dan mendirikan semula Kerajaan Bani Umayyah di Cordoba, Andalus, pada tahun 756 masihi.

8. Kerajaan Bani Umayyah berterusan di Al-Andalus sehinggalah anak kepada Muhammad ibn Abi Amir, Abdul Rahman Sancheulo, wazir kepada Khalifah Bani Umayyah yang terakhir di Andalus Hisyam III, cuba merampas kuasa Khalifah dengan menghukum Khalifah dibuang negeri pada tahun 1031. Ini menyebabkan reaksi yang teruk di kota-kota Andalus, apabila masing-masing mendirikan negara kota masing-masing di Andalus. Bermulalah era Taifa di Andalus. Negara-negara kota di Andalus yang terkenal adalah Seville, Granada, Cordoba dan Zaragoza.

9. Negara-negara kota Islam ini saling berperang sesama sendiri, dan waktu yang sama juga, Raja kepada negara Castille Leon, Alfonso VI, semakin berkuasa. Negara-negara kota Islam ini terpaksa membayar ufti tahunan kepada Raja Alfonso VI.

10. Al-Mu’tamid ibn Abbad, Raja Negara Kota Seville, telah membunuh utusan Raja Alfonso Vi yang meminta ufti tahunan. Al-Mu’tamid ibn Abbad memanggil bantuan Yusuf ibn Tashfin di Afrika Utara untuk membantunya mengalahkan Raja Alfonso VI. Yusuf ibn Tashfin berjaya mengalahkan Raja Alfonso VI dalam Pertempuran Az-Zallaqah pada tahun 1086 masihi. Yusuf ibn Tashfin pulang ke Afrika Utara setelah selesai perang. Yusuf ibn Tashfin berumur 80 tahun ketika beliau megetuai Peperangan ini.

11. Namun, gerakan Reconquista belum berakhir. Yusuf ibn Tashfin kembali ke Andalus pada tahun 1090. Kali ini, dia menakluk beberapa kawasan-kawasan Taifa seperti Granada dan Seville. Yusuf ibn Tashfin adalah seorang pemimpin yang warak. Beliau sangat tidak suka dengan pemimpin-pemimpin Taifa Andalus yang beliau anggap telah rosak kerana terlalu cintakan dunia. Sebagai contoh, Al-Mu’tamid ibn Abbad sendiri ada sifat buruk, yakni suka minum arak. Al-Mu’tamid ibn Abbad telah dihukum buang negeri di Maghribi. Yusuf ibn Tashfin berjaya satukan Al-Andalus setelah menakluk Kota Valencia pada tahun 1097 masihi. Yusuf ibn Tashfin wafat ketika berusia 100 tahun.

Selingan:

Di sinilah bermulanya kekeliruan tentang nasab keturunan Queen Elizabeth II. Ramai orang menganggap bahawa Queen Elizabeth II merupakan keturunan Rasulullah S.A.W kerana salah satu moyang Queen Elizabeth II adalah Zaida of Seville.

Zaida of Seville bukan anak perempuan Al-Mu’tamid ibn Abbad, dia hanya menantu Al-Mu’tamid ibn Abbad. Cuma penulis sejarah Kristian yang tersilap dan menyatakan bahawa Zaida of Seville adalah anak perempuan Al-Mu’tamid ibn Abbad.

Dakwaan Al-Mu’tamid ibn Abbad terhadap Ahl Bayt juga amat diragui; ini kerana, ada kekeliruan pada nasab Zahra binti Husayn pada salasilah keturunan Kerajaan Abbadid Seville. Berkemungkinan besar Zahra binti Husayn ini bukan keturunan Rasulullah S.A.W, tetapi keturunan bangsa Arab Bani Lakhmid.

12. Yusuf ibn Tashfin membentuk Dinasti Murabitun. Khalifah Bani Abbasiyyah di Baghdad memberi gelaran Amirul Muslimin kepada Yusuf ibn Tashfin.

13. Gerakan Khawarij dari Barat, yakni Muhammad ibn Tumart, muncul. Muhammad ibn Tumart mengaku diri sendiri sebagai Imam Mahdi, dan mula memberontak melawan Kerajaan Al-Murabitun pada tahun 1120 masihi. Gerakan Al-Muwahidun Ibn Tumart merupakan gerakan paling kejam dalam Sejarah Islam. Adz-Dzahabi meriwayatkan bahawa Ibn Tumart membunuh 70,000 Orang-orang Islam di
di Kota Marrakech; manakala Al-Maqrizi meriwayatkan bahawa nyawa yang hilang kerana gerakan Al-Muwahidun Ibn Tumart hanya diketahui oleh Allah betapa banyaknya.

Gerakan Al-Muwahidun berjaya takluk Kerajaan Al-Murabitun dan menubuhkan Dinasti Al-Muwahidun di Andalus pada tahun 1126. Ianya diasaskan oleh Abdul Ma’mun, pengikut atau anak murid Ibn Tumart.

14. Raja Al-Nasir Kerajaan Al-Muwahidun berperang dengan Tentera Kristian di Peperangan Las Navas De Tolosa pada tahun 1212. Kerajaan Muwahidun di bawah pimpinan Al-Nasir kalah teruk, walaupun jumlah tentera Al-Nasir melebihi jumlah Tentera Kristian. Kekalahan Peperangan ini menyebabkan Al-Andalus sekali lagi berpecah kepada beberapa negara kota, seperti Kerajaan Granada, Hafsid dan Marinid.

15. Negara-negara kota tersebut cuba bersatu untuk berperang melawan Tentera Kristian, namun sekali lagi mereka kalah dalam Peperangan Rio Salado pada tahun 1340 masihi.

16. Yang tinggal sekarang ini hanya Kerajaan Granada. Kerajaan Kristian Castille cuba menyerang Granada pada tahun 1394, tetapi berjaya dikalahkan oleh Sultan Muhammad VII.

17. Akhirnya, Raja Ferdinand dan Ratu Isabella bersatu dan berjaya menakluk Granada pada tahun 1492 masihi. Orang-orang Islam dan Yahudi keluar beramai-ramai dari Andalus dan lari ke kawasan takluk Kerajaan Turki Uthmaniyah.


Luk Thep Dan Kuman Thong – Tradisi Anak Patung Yang Dijadikan Tangkal

Semenjak awal sejarah kemanusiaan hinggalah zaman moden, patung hadir dalam pelbagai bentuk dan kegunaan – baik sebagai sembahan, barang persemadian, simbol kemegahan, perhiasan, mainan, mahupun peneman hidup. Bahkan, patung juga tidak tinggal dari diselubungi oleh bermacam-macam unsur misteri dan mistik yang kemudiannya diarusperdanakan ke dalam budaya popular (pop-culture).

Bagi masyarakat Thailand, kesemua elemen ini digabungkan menjadi satu trend yang cukup fenomenal khususnya pada tahun 2016, iaitu fenomena patung Luk Thep. Luk Thep atau maksud harfiahnya, ‘Malaikat-Malaikat Kecil’, adalah patung bayi atau kanak-kanak yang umumnya dijadikan sebagai azimat kekayaan, tangkal perlindungan, dan penyeri kehidupan.

Patung Luk Thep menggamit perhatian dunia kerana ia dilayan seperti seorang manusia. Ia diberikan nama, dipakaikan baju, diberi makan minum, dibawa bersiar-siar, diajak bersembahyang di tokong, dibawa menaiki kapal terbang dan mengunjungi restoran, serta pelbagai lagi. Bagi yang berkemampuan, mereka bahkan menghiaskan patung tersebut dengan aksesori dan barang kemas yang mahal (HMetro, 2016).

Kepopulariti Luk Thep turut disumbangkan dan pada masa yang sama, dimanfaatkan oleh pemain-pemain industri tempatan. Misalnya pada 24 Januari 2016, sebuah restoran di Bangkok, Neta Grill, menawarkan hidangan khusus untuk Luk Thep pada harga kanak-kanak. Begitu juga dengan syarikat penerbangan tambang murah, Thai Smile Airways yang membuat tawaran serupa pada minggu sama. Luk Thep dibenarkan duduk di kerusinya sendiri dan dilayan seperti manusia jika tambangnya dibayar.

Dalam erti kata lain, ia dihidangkan dengan makanan dan minuman sepanjang tempoh penerbangan di samping perlu mematuhi peraturan kabin pesawat seperti memakai tali pinggang keledar. Bagaimanapun, tawaran tersebut ditarik semula setelah menerima khidmat nasihat daripada pegawai keselamatan udara dan pihak kerajaan (BBC News, 2016).

Antara individu terawal yang memiliki Luk Thep sekali gus bertanggungjawab menularkannya ialah Mananya Boonmi atau lebih dikenali sebagai Mama Ning (Mustard & Ramsey, 2016).

Sebagaimana kebanyakan trend yang menjalar dalam mana-mana masyarakat, antara faktor yang membuatkan Luk Thep menerima sambutan hangat adalah dakwaan kononnya ia mampu mengubah kehidupan pemiliknya secara spiritual dan mistik, baik dari sudut emosi mahupun ekonomi (Sakaowan, 2015); yakni kehidupan bertambah ceria atau positif dan rezeki semakin berlimpah-ruah.

Nada yang sama turut dikongsi oleh Asama Mungkornchai, ahli antropologi dari Prince of Songkla University (BBC News, 2016). Beliau berpendapat Luk Thep mendapat tempat yang khusus dalam kalangan wanita kelas pertengahan Thailand kerana ia mampu memenuhi naluri keibuan dan keperluan sosial mereka, di samping memberikan rasa terjamin khususnya dalam hal kewangan.

Ada juga yang berpendapat tradisi Luk Thep merupakan kembangan daripada sebuah lagi tradisi yang hampir serupa, dikenali sebagai Kuman Thong (Proebst, 2017). Walaupun tujuannya agak sama, Kuman Thong bukanlah patung plastik yang dibeli di kedai serbaneka. Sebaliknya, ia adalah janin manusia yang men!ngg4l dunia akibat kegvgvran sebagaimana yang akan diceritakan lebih lanjut di bawah kelak.

Berbicara lebih lanjut tentang patung ini, kebiasaannya setelah ia dibeli dengan lingkungan harga 1,500 baht (RM171) hingga puluhan ribu baht (Mustard & Ramsey, 2016), patung Luk Thep akan dibawa ke mana-mana tokong Buddha untuk menjalani upacara Ploo Sek. Dalam upacara tersebut, patung Luk Thep akan disembahyangkan oleh sami bagi tujuan memasukkan roh atau semangat ke dalamnya, Semangat inilah yang kononnya nanti akan membuatkan patung tersebut hidup dengan jiwa kanak-kanak (BBC News, 2016).

Memandangkan ia mempunyai jiwa kanak-kanak, maka patung Luk Thep didakwa sukakan manisan seperti biskut dan gula-gula. Minuman kegemarannya pula ialah Nam-daeng atau ‘air merah’, iaitu air manis yang dicampurkan pewarna merah, jus buah salak, atau paling tidak pun, air Fanta berperisa strawberi. Kononnya, kecenderungan ini berasal daripada tradisi perdukunan lama yang memberikan d4r4h haiwan sebagai hidangan kepada roh atau hantu. Sememangnya, Luk Thep dikaitkan dengan satu lagi tradisi yang lebih mistik, iaitu Kuman Thong (Sullivan, 2016).

Menurut masyarakat Thailand, patung Luk Thep dan Kuman Thong perlu ditatang bagaikan minyak yang penuh supaya ia mengimbal pemiliknya dengan tuah dan keberuntungan. Jika keperluan hariannya tidak dipenuhi, patung tersebut akan meragam seperti kanak-kanak dan berbuat onar. Seandainya patung tersebut tidak lagi dapat ‘dinafkahi’ dengan sebaiknya, zahir mahupun batin, ia tidak boleh dibuang sesuka hati. Sebaliknya, ia perlu dihantar ke kuil untuk menjalani satu ritual khusus bagi membebaskan pemiliknya dari beban penjagaan patung tersebut (Zander, 2014).

Kepercayaan sebegini dipercayai berasas daripada cara penghasilan Kuman Thong itu sendiri. Asal-usul tradisi Kuman Thong diceritakan di dalam sebuah novel kurun ke-19 yang dikarang oleh Sunthon Phu, berjudul Kuhan Chang Khun Phaen.

Dalam novel yang berlatarbelakangkan era Ayutthaya itu, dikisahkan bahawa Khun Phaen, seorang tentera berpangkat tinggi yang mempunyai kedudukan khusus di sisi raja, menarik perhatian seorang dukun handal. Dukun tersebut sangat meminati Khun Phaen sehingga menawarkan anak perempuannya untuk dikahwini lelaki tersebut. Namun pada suatu tempoh, Khun Phaen dan bapa mertuanya bertengkar hinggakan si dukun merancang mahu membvnvh Khun Phaen. Untuk itu, beliau menyuruh anak perempuannya mer4cvni Khun Phaen.

Khun Phaen yang berang dengan hal tersebut lantas mer0b3k perut isterinya yang ketika itu sedang hamil lalu mengeluarkan janin di dalamnya. Janin tersebut kemudian dibalut dengan kain yang telah dibacakan jampi, lalu ia dis4l4i di atas api yang menyala di sebuah kuil sambil Khun Phaen terus mengkumat-kamitkan serapah yang entah apa bunyinya. Setelah janin itu mengering, ritual pun berakhir dengan janin tersebut berubah menjadi hantu yang mampu berkomunikasi dengan Khun Phaen sekali gus berkhidmat sebagai pendamping atau pelindungnya.

Kisah ini secara langsung menunjukkan amalan nekr0m4nsi dalam budaya masyarakat Thai. Sememangnya, ritual menyeru roh Kuman Thong melibatkan janin yang m4t! kegvgvran. Menurut manuskrip lama, janin tersebut perlu dibawa ke tanah perkuburan dan dis4l4i sehingga kering sambil dibacakan jampi sebelum matahari terbit. Selepas ritual tersebut selesai, janin itu perlu diwarnakan dengan lakuer khas, disebut sebagai Ya Lak, lalu dibalut dengan daun emas. Oleh kerana itulah ia dipanggil sebagai Kuman Thong, yang bermaksud ‘Anak Kecil Emas’.

Sebahagian Kuman Thong bahkan direndam di dalam Nam Man Phrai, iaitu sejenis minyak yang dihasilkan dengan meletakkan lilin di bawah dagu wanita yang men!ngg4l dunia semasa bersalin atau mana-mana individu yang men!ngg4l dunia secara tr4g!s.

Bagaimanapun, Nam Man Phrai dan Kuman Thong yang berasaskan manusia telah pun dih4r4mkan pada hari ini (Sullivan, 2016). Ia digantikan dengan patung kanak-kanak yang dipakaikan dengan pakaian tradisi Ayutthaya, bertocang atas, dan dilengkapi dengan beg kecil yang dipenuhi emas sebagai simbolik tuah yang diberikannya kepada keluarga pemiliknya.

Dalam tempoh tiga dekad kebelakangan, banyak tangkapan yang dibuat melibatkan j3n4yah menghasilkan Kuman Thong (Lo, 2014). Misalnya pada Mei 2012, seorang lelaki Taiwan di Bangkok diberkas kerana didapati membawa beg berisi enam janin manusia yang telah disal4i dan dibalut dengan daun emas. Menurutnya, janin-janin yang dibeli pada harga $6000 itu bakal dijual semula sebagai Kuman Thong di Taiwan pada harga enam kali ganda. Kes yang hampir serupa juga pernah berlaku pada 1995, di mana seorang sami bernama Han Raksachit diusir dari tokong tempat dia berkhidmat dan ditangkap pihak berkuasa kerana menghasilkan Kuman Thong.

Tahun 2010 pula menyaksikan beberapa kes melibatkan pembelian janin manusia dari klinik-klinik yang menawarkan perkhidmatan menggvgvrkan bayi secara haram. Pada Jun 2010, sebanyak 14 janin manusia ditemui di sebuah rumah terbiar di Ubon Ratchathani dan seorang bekas jururawat diberkas kerana didakwa bersubahat menjual janin-janin tersebut pada harga $30 (RM122). November tahun sama, dilaporkan sebanyak 348 janin manusia ditemui di dalam sebuah beg plastik di biara Wat Phai Ngoen, dipercayai dibeli dari lima buah klinik untuk diedarkan kepada dukun-dukun dan penjual-penjual azimat.

Secara tidak langsung, laporan-laporan sebegini memberikan gambaran betapa tradisi Luk Thep yang sedikit-sebanyak mempunyai kaitan dengan Kumanthong bagaikan dua sisi duit syiling yang sama. Pada satu sisi, ia menjanjikan keberuntungan. Pada sisi yang lain, ia mendatangkan ratapan.

RUJUKAN

BBC News. (28 Januari 2016). The privileged world of Thailand’s supernatural dolls.

Lo, Kevin. (27 Februari 2014). Bl4ck M4gic Baby: The Macabre History of Kuman Thong. Atlas Obscura.

Media Sensasi. (n.d.). Apa istimewanya patung “Luk Thep” hingga dapat layanan istimewa dalma pesawat.
http://sensasiselalu.blogspot.com/2016/01/apa-istimewanya-patung-luk-thep-hingga-dapat-layanan-istimewa-dalam-pesawat.html

Mustard, Amanda. & Ramsey, Adam. (18 April 2016). The mother of Thailand’s doll children. Mashable.

HMetro. (7 Februari Ahad). Pembawa Tuah.
https://www.hmetro.com.my/node/113103

Proebst, Iona. (11 Disember 2017). Luk Thep: Thailand’s Baby Doll Tradition. The Culture Trip.

Sakaowan, Prae. (8 Jun 2015). In the House of Haunted Dolls, A Creator Bares Her Heart. Coconuts.

Sullivan, Kerry. (5 September 2016). Child Angels, Golden Boys, Supernatural Dolls and N3cr0mancy in Thailand. Ancient Origins.

Zander, Ryan. (19 Julai 2014). Kuman Thong – Thailand’s Golden Ghost Boy. Siam and Beyond.


Penyusuan Susu Ibu

Penyusuan susu ibu merupakan salah satu proses yang dilalui oleh setiap ibu-ibu dan bayi mereka. Setiap ibu inginkan yang terbaik untuk bayi mereka. Penyusuan susu ibu mampu menggalakkan hubungan ibu-anak melalui sentuhan, meningkatkan sistem imuniti dan antibodi si bayi untuk mencegah penyakit, mengecutkan rahim si ibu selain membekalkan nutrisi dan khasiat yang diperlukan oleh si bayi dalam fasa awal pertumbuhan dan perkembangan tubuh badannya.

Berikut merupakan tips-tips, nasihat dan huraian kebaikan penyusuan susu ibu menurut pandangan jururawat. Artikel ini dikarang khas buat para ibu yang bakal memperolehi cahayamata (tak kira lah yang pertama atau berikutnya), para bapa yang sentiasa ghairah dalam memahami cara penjagaan si kecil, para wanita yang mahu meningkatkan kefahaman mengenai penjagaan bayi dari segi penyusuan, para jururawat yang bakal, sedang dan telah menjalani alam pekerjaan (dan pembelajaran) di setiap institusi kesihatan ibu dan anak di Malaysia.

SELESAKAN DIRI IBU

Untuk memulakan penyusuan bayi, pertama sekali si ibu harus mementingkan prinsip mekanik badan. Mekanik badan tu apa? Mekanik badan ini adalah sistem penyelarasan tubuh badan untuk melakukan sesuatu kerja bagi mengelakkan kecederaan pada tubuh badan sendiri. Dalam kata mudah, mekanik badan digunakan untuk elak badan kita daripada terasa cepat lenguh atau mudah sakit.

Pertamanya, si ibu harus duduk bersandar pada kerusi/dinding/penyandar katil dengan beralaskan sesuatu yang lembut seperti bantal atau kain yang tebal. Duduk secara menegak, jangan membongkok atau menunduk. Ini adalah untuk memastikan keadaan tulang belakang (spinal alignment) dalam keadaan yang tegak dan tidak tertekan. Bersandar pada bantal atau objek yang lembut dapat mengurangkan lenguh dan sengal pada belakang badan. Ketika penyusuan dilakukan, jangan sesekali merapatkan badan si ibu kepada bayi. Sebaliknya, amalkan teknik menggerakkan atau mendekatkan bayi kearah badan si ibu. Ini adalah untuk mengelakkan kedudukan ibu terduduk dalam keadaan membongkok akibat daripada cubaan menyampaikan puting kearah mulut bayi.

Jangan sesekali beri penyusuan dalam keadaan berbaring. Walaupun ia sudah menjadi amalan si ibu untuk menyusukan anak ketika sedang baring (contohnya ketika menonton televisyen atau berehat), . Ini dapat mengelakkan aspirasi (kemasukan cecair kedalam paru-paru) dan juga menekan rongga pernafasan (dengan payudara) terhadap si bayi. Terdapat banyak kes bayi didapati lemas atau tersedak ketika sedang diberi penyusuan oleh ibunya yang secara tidak sengaja telah tertidur. (Info : Payudara ibu menjadi lebih besar dan berat ketika mempunyai susu). Ianya sama seperti kita sedang memberikan susu botol kepada si bayi dalam keadaan membaring. Susu yang ditelan tidak dapat dikawal oleh refleks penelanan bayi, maka susu tersebut akan terus mengalir ke saluran pernafasan. Ditambah pula dengan keadaan bayi yang tak mampu mengeluarkan susu tersebut (melalui batuk), ia akan meningkatkan lagi risiko aspirasi dan seterusnya mengakibatkan bayi mengalami sesak nafas.

POSISI PENYUSUAN

Terdapat tiga posisi penyusuan yang popular dikalangan para ibu ketika menyusukan bayi. Setiap teknik dan posisi ini mementingkan keselamatan dan kedudukan bayi, keselesaan ibu, penggunaan kedua-dua belah payudara.

Cradle hold

Ini adalah posisi yang paling klasik dan paling kerap digunakan oleh para ibu. Caranya ialah dengan mendukung bayi dalam keadaan kepalanya pada lipatan (siku) tangan ibu, dan punggungnya disokong oleh tapak tangan si ibu dan abdomen bayi dirapatkan pada badan si ibu. Pastikan kedudukan bayi dalam keadaan membaring secara menegak atau sedikit menyerong ke dalam, ke arah perut ibu. Teknik ini seringkali dipraktikkan dengan menggunakan kedua-dua belah tangan ibu sebagai sokongan tambahan. Pastikan kerusi yang diduduki oleh si ibu mempunyai tempat untuk merehatkan tangan supaya tidak mudah lenguh pada bahagian lengannya. Jika si ibu mahu menyusukan bayi menggunakan payudara sebelah kanan, pegang bayi pada tangan kanan. Teknik ini sesuai untuk bayi yang telah mempunyai keupayaan pengawalan lehernya, ibu yang bersalin secara vaginal (normal) dan tidak sesuai bagi ibu yang menjalani Caesarean (elak tekanan pada luka pembedahan).

Cross-cradle hold

Teknik ini juga sama seperti teknik ‘cradle hold’, cuma tangan yang digunakan adalah bertentangan. Jika mahu menyusu menggunakan payudara kanan, gunakan tangan kiri untuk memegang bayi. Caranya ialah dengan memegang kepala bayi dengan tapak tangan, lengan menyokong tulang belakang bayi, dan lipatan (siku) tangan ibu menyokong punggung si bayi. Kedudukan ibu jari dan jari telunjuk si ibu diletakkan dibelakang telinga bayi sebagai sokongan tambahan dan untuk mengawal hala tuju mulut bayi (ke arah puting). Teknik ini sesuai bagi bayi yang tidak pandai/mengalami masalah dalam melekapkan mulut kepada areola (dan puting) si ibu.

Football hold

Seperti namanya, bayi dipegang seolah-olah si ibu sedang memegang/memeluk bola ragbi (atau beg tangan). Jika mahu menyusukan bayi menggunakan payudara kanan, gunakan tangan kanan. Posisikan bayi dalam keadaan baring di mana bayi berada dibawah lengan (bawah ketiak) si ibu, dalam keadaan hidung si bayi menghadap ke arah puting si ibu. Kakinya dilunjurkan ke arah belakang ibu. Pegang bayi dengan menggunakan tapak tangan kanan pada kawasan kepala, leher dan bahu bayi. Sokong lengan pada belakang badan bayi, dan pastikan lengan si ibu diletakkan diatas bantal sebagai asas. Gunakan tangan yang lagi satu (kiri) untuk halakan puting dan gerakkan kepala bayi ke arah puting tersebut. Teknik ini sesuai untuk ibu yang melahirkan bayi secara Caesarean (elak tekanan pada luka pembedahan), dan ibu yang mempunyai anak kembar. Praktis teknik ini kepada bantal sebelum memegang bayi supaya dapat mengelakkan bayi terjatuh dan meningkatkan kemahiran pengendalian bayi bagi ibu baru.

Twins football hold

Teknik ini pula digunakan untuk ibu-ibu yang mempunyai anak kembar, dimana kedua-dua bayi perlu disusukan serentak.

Sama seperti ‘football hold’, kedua-dua bayi hanya perlu diposisikan disebelah kiri dan kanan ibu, masing-masing melekapkan mulut pada puting dibahagian sendiri.

Kedudukan bayi boleh ditukar-tukar tempat jika perlu seandainya kekuatan lekapan dan sedutan bayi tidak sama bagi menggalakkan pengeluaran susu sama rata.

Dalam pemilihan posisi penyusuan susu ibu, pastikan kedua-dua payudara digunakan dalam satu sesi penyusuan. Galakkan penyusuan menggunakan payudara secara bergilir untuk mengelakkan pengumpulan susu ibu di dalam salah satu payudara dan mengelakkan ‘engorgement’ (bengkak susu).

WAKTU PENYUSUAN

Penyusuan bayi perlu dilakukan setiap 2 hingga 3 jam sekali sepanjang hari. Walaupun bayi sedang tidur, perlu digerakkan untuk penyusuan. Ini adalah kerana bayi mempunyai saiz perut yang sangat kecil (sebesar ibu jari) dan mudah menjadi hypoglyvemic (kekurangan gula dalam darah). Tambahan pula, penyusuan membantu menggalakkan pembuangan air besar yang mana meningkatkan penyingkiran bilirubin berlebihan. Bilirubin adalah punca terjadinya jaundis (kekuningan).

Beri penyusuan kepada bayi anda mengikut prinsip eksklusif dan ‘on demand’, iaitu prinsip penyusuan diberikan pada setiap kali bayi menginginkan susu atau ketika si ibu mengalami ketidakselesaan pada payu dara. Dalam kata mudah, beri penyusuan setiap kali bayi anda ‘demand’, tak kira waktu, secara eksklusif. Jika pada keadaan tersebut anda masih bekerja/tidak bersama bayi, amalkan pemerahan susu mengikut masa yang sesuai secara berkala. Prinsip on demand ini dapat membantu si ibu dalam mengelakkan komplikasi breast engorgement (sebahagian kawasan payudara mengeras dan sakit), mengurangkan penghasilan susu dan akhirnya mengakibatkan mastitis (inflamasi tisu payudara)

TEKNIK PENYUSUAN

Apabila penyusuan dimulakan, galakkan rangsangan pada mulut bayi. Sebagai permulaan, gerakkan jari kelingking anda pada sisi mulut bayi atau di kawasan antara dagu dan mulut bayi. Ini adalah untuk memberi ‘isyarat’ kepada bayi supaya membuka mulut dan memulakan perlekapan puting pada mulut (latching) dan menggalakkan sedutan (sucking). Teknik ini digelar sebagai ‘rooting reflex’, dimana bayi diberi rangsangan untuk menghalakan wajahnya (mulutnya) ke arah stimulus yang diberi (jari).

Pastikan mulut bayi menutup keseluruhan areola (kawasan disekeliling puting ibu) sebelum penyusuan bermula. Perlekapan ini digelar sebagai latching. Jika perlekapan dilakukan secara tidak sempurna (contoh hanya pada puting sahaja), ia akan menyebabkan luka pada kawasan puting ketika bayi mula menghisap. Ini akan menyebabkan ibu merasa sakit ketika penyusuan bayi. Jika perlekapan ini lengkap dan menutupi keseluruhan areola, penyusuan dapat dihasilkan dan bayi tidak akan menyedut kosong. Seandainya perlekapan tersebut tidak sempurna, adalah digalakkan untuk ibu memberhentikan penyusuan, memutuskan perlekapan mulut bayi dan memulakan perlekapan semula sehingga ia menjadi sempurna.

Berhenti penyusuan hanya apabila perlekapan (latching) mulut bayi dilepaskan oleh bayi itu sendiri, tanpa sebarang paksaan oleh si ibu. Jangan sesekali menarik/menyentap/memaksa bayi untuk berhenti menyusu tatkala penyedutan dan perlekapan sedang berterusan. Ini adalah untuk mengelakkan puting ibu menjadi luka (nipple sore), mengelakkan infeksi (daripada luka) dan menghalang rutin penyusuan kepada bayi (akibat sakit dari luka). Jika mahu berhenti penyusuan untuk menukar bahagian payudara atau memulakan perlekapan baru, masukkan jari kelingking ibu kedalam mulut bayi secara perlahan dari arah sisi mulut, masukkan jari sehingga kedengaran bunyi ‘pop’ (bunyi perlahan) atau sehingga perlekapan bayi terputus. Kaedah ini dilakukan supaya bayi tidak menarik puting ibu dan mengakibatkan luka. Jika si ibu tidak mahu menggunakan jari, amalkan teknik menarik perlahan dagu si bayi sehingga bayi tersebut membuka mulut dan memutuskan lekapan pada puting.

TEMPOH MASA PENYUSUAN

Lakukan penyusuan bayi dari awal kelahiran sehingga bayi berumur sekitar 6 bulan. Jangan berikan sebarang makanan tambahan/susu formula ketika bayi masih belum mencecah umur 6 bulan. Ini kerana susu ibu sangat terbaik dalam membentuk antibodi dan sistem imuniti badan bayi pada peringkat awal. Susu ibu juga membantu mengecutkan semula rahim si ibu selepas proses bersalin. Ini dapat membantu si ibu ketika sedang menjalani tempoh berpantang. Sebarang pemberian makanan tambahan atau susu formula adalah dilarang pada ketika ini. Pada peringkat ini (6 bulan kebawah), sistem penghadaman bayi masih belum berkembang dengan baik dan masih tidak mencapai tahap cukup matang.

Setelah bayi mencapai umur 6 bulan ke atas, teruskan amalan penyusuan badan kepada bayi. Pada ketika ini, makanan tambahan boleh dimulakan namun ia digalakkan secara berperingkat. Jangan beri bayi makanan yang sukar untuk dihadam, dikunyah atau makanan solid (keras dan tidak mudah hancur). Ini adalah supaya risiko aspirasi dapat dikurangkan. Ia juga dapat melatih bayi untuk memulakan proses penelanan makanan pepejal / susuan.

Setelah bayi mencapai umur 2 tahun, penyusuan bayi boleh diteruskan jika ada, dan teruskan dengan amalan makanan tambahan yang disyorkan oleh pakar pemakanan atau jururawat di klinik ibu dan anak. Setiap pelan makanan tambahan bayi dirangka mengikut keperluan khasiat dan nutrisi bayi bergantung kepada perkembangan dan tumbesaran bayi. Elakkan daripada memberi makanan yang tiada khasiat kepada bayi pada peringkat awal ini, kerana sebarang makanan boleh menjejaskan tahap nutrisi, tumbesaran dan perkembangan bayi.

Klik link ini untuk mendapatkan tips saranan penyusuan KKM ( http://imgur.com/az7omOb ). Untuk mendapatkan tips pemakanan bayi sepenuhnya daripada Kementerian Kesihatan Malaysia, klik link ini (http://www.moh.gov.my/images/gallery/Garispanduan/GPBaby.pdf ).

PUTING PLASTIK (PACIFIER)

Jangan amalkan pemberian puting plastik (pacifier) kepada bayi pada saat awal penyusuan ini. Ini adalah kerana ia akan memberikan suatu ‘isyarat’ hisapan ‘pseudo’ yang mana akan mengganggu rutin penyusuan bayi. Penggunaan pacifier sebenarnya bergantung kepada ibu bayi tersebut. Walaupun kebanyakan ibu memilih untuk menggunakan pacifier kepada bayi mereka untuk memudahkan pergerakan ibu di rumah/kerja, atau sebagai penenang bagi bayi untuk memudahkan tabiat tidurnya, pemilihan penggunaan pacifier juga boleh memberikan kesan buruk kepada bayi. Antaranya adalah rutin penyusuan bayi akan terganggu di mana bayi akan kurang menyusu, malah enggan memilih untuk menyusu susuan badan dan ia juga akan menyebabkan bayi bergantung terhadap puting pacifier tersebut. Ini akan menyukarkan lagi proses menjauhkan puting kepada bayi saat dia semakin membesar.

Jika ibu tetap mahu memberikan pacifier kepada bayi, adalah digalakkan untuk ibu menunggu sehingga bayi mencecah umur kira-kira 3 hingga 4 minggu sebelum terapi pacifier dimulakan. Ini adalah supaya bayi mampu menyelaraskan dirinya dengan hisapan susu ibu dan hisapan pacifier.

Untuk sebarang pertanyaan lanjut atau sebarang masalah, adalah digalakkan supaya para ibu untuk bertanya kepada jururawat di klinik kesihatan ibu dan anak. Saya pasti mereka sanggup meluangkan masa untuk menceritakan apa yang penting dalam penyusuan susu ibu kepada anak-anak, khususnya bagi ibu-ibu yang baru memperolehi anak pertama.

#AC #SNJoker

Rujukan:

1. http://www.babycenter.com/0_positions-and-tips-for-making-breastfeeding-work_8784.bc

2. http://www.parents.com/baby/breastfeeding/tips/breastfeeding-on-demand/

3. https://www.medela.com/breastfeeding/advice/breastfeeding-tips/breast-engorgement

4. http://www.medicinenet.com/script/main/art.asp?articlekey=5392

5. http://www.livestrong.com/article/554478-how-to-get-my-baby-to-unlatch-without-hurting-me/

6. http://www.moh.gov.my/images/gallery/Garispanduan/GPBaby.pdf

7. http://www.mayoclinic.org/healthy-lifestyle/infant-and-toddler-health/in-depth/pacifiers/art-20048140


Rancangan Keamanan Palestine-Israel Trump Yang Tak Masuk Akal

Apabila Donald Trump membuka mulut, kucing boleh jadi harimau. Anjing boleh jadi serigala. Dan biawak boleh menjadi naga. Tetapi kalau cuci muka dan kebil mata, semuanya jelas hanya ilusi. Dan Perancangan Keamanan Palestin yang lama diperam telah digemburkan Trump sebagai “Persetujuan Terbaik Abad” (Deal of the Century). Walaubagaimanapun, Mahmoud Abbas di Palestin mengatakan bahawa perancangan tersebut ialah “Tamparan Terbaik Abad”.

Trump menggunakan helah perancangan ini sebagai gula-gula politik sahaja. Beliau sedang berdepan dengan tindakan perundangan. Jika Dewan Senat mencapai undi dua-pertiga, beliau akan menjadi presiden pertama dalam sejarah yang dilucutkan jawatan. Tidak cukup dengan itu, Pilihanraya Presiden 2020 semakin menghampiri. Jadi sokongannya di Lingkaran Bibel terutamanya perlu dikukuhkan.

Cara paling mudah untuk menambat hati penduduk-penduduk Lingkaran Bibel ialah Israel. Kalau berdebat dengan mereka, jelaslah kenapa. Bagi mereka, Tuhan ialah suatu entiti tiga rangkai yang berhidung cangkuk. Punyalah pelik kelompok di negeri-negeri Lingkaran Bibel: sambil membvnvh, m4buk, berz1na dan berlaku sumb4ng mahr4m, mereka tetap percaya bahawa “barangsiapa berbaik dengan Israel akan diberkati kerana Israel ialah negara pilihan Tuhan.” Dalam hal ini mereka boleh berpaut kepada hukum agama – tetapi bila ditimpa musibah puting beliung, boleh pula bercumbvan dengan hukum sains.

Jadi Trump pun membuat tawaran supaya boleh amankan dua negara berg0lak di Timur Tengah. Cadangan Trump ialah penubuhan negara Palestin merdeka dan  pengiktirafan kedaulatan Israel di penempatan-penempatan Tebing Barat. Dan ini dikatakan “peluang terakhir” untuk rakyat Palestin (BBC, 2020). Kalau penempatan haram di Tebing Barat diiktiraf, agaknya bagaimana status Jerusalem? Trump sudahpun bungakan hati sokongannya di Lingkaran Bibel dengan memindah kedutaan negara ke Jerusalem.

Dibawah perancangan Trump, negara Palestin akan tetap mendapat Jerusalem Timur dalam kedaulatannya. Sungguhpun begitu, ada muslihat yang begitu jah4t di sini. Kerana konteks Jerusalem di sini sebenarnya berlandaskan sempadan moden. Di Abu Dis, terdapat suatu benteng yang memisahkan Israel dan Palestin. Benteng inilah akan menjadi sempadan di antara dua negara, kerana Abu Dis akan dijadikan ibu negara Palestin (Holmes, Taha, & Balousha, 2020).

Apa-apa di sebelah baratnya akan diserap masuk Israel – termasuk Masjidil Aqsa dan Haram ash-Sharif.

Jadi memanglah Palestin tidak berpuas hati. Datuk Bandar Abu Dis pun naik angin juga. Kerana Abu Dis ialah suatu perkampungan yang ingin dibuat ibu negara. Tidak cukup dengan mencuri Jerusalem, penempatan haram pula perlu dihalalkan. Dan jika perancangan diterima, rakyat Palestin akan melihat kubah keemasan yang dekat di mata tetapi jauh selamanya.

Atas cadangan tidak berperikemanusiaan ini, Palestin mengugvt untuk keluar daripada Perjanjian Oslo yang dibuat semasa Yasser Arafat. Palestin sebenarnya diberikan n4jis yang dicanang Trump sebagai madu. Setelah puas mencalit tuba yang dikatakan susu, ini pula langkah yang dibuat Washington D.C., sekaligus merugikan segala keringat daripada Bill Clinton sampailah Barack Obama.

Menurut Ketua Perundingan Palestin, perjanjian ini ialah usaha untuk memvsnahkan Palestin. Dan Hamas dibawah Ismail Haniya pun takkan sesekali setuju dengan pendekatan dibuat Trump. Namun terperap di Tel Aviv, seorang ahli politik yang dikepung kes-kes perundangan sedang tersenyum. Pemenang sebenar dalam rancangan ini ialah Benjamin Netanyahu yang mungkin boleh menggunakan rancangan ini untuk mengakhiri dilema politik Israel.

Sudah hampir setahun kerajaan Israel tidak mempunyai mandat sah selepas kegagalan Likud dan Kahol Lavan untuk membentuk kerajaan. Sementara itu Trump pula hanya menunggang arus demi kepentingan politiknya sendiri.

RUJUKAN:

BBC. (2020, January 28). Trump releases long-awaited Middle-East peace plan. BBC News. Retrieved from https://www.bbc.com/news/world-middle-east-51288218

Holmes, O., Taha, S., & Balousha, H. (2020 January 29). ‘We will never be Jerusalem’: Abu Dis pours scorn on Trump plan. The Guardian. Retrieved from https://www.theguardian.com/world/2020/jan/29/we-will-never-be-jerusalem-abu-dis-pours-scorn-on-trump-plan


Sejarah Tamadun Manusia Mengenali Kewujudan-kewujudan Planet Di Alam Semesta

i. Yunani Kuno

Etimologi perkataan “planet” yang meniti di bibir kita adalah datang daripada perkataan Yunani Kuno iaitu planes aster yang membawa maksud “wandering star” yang dilaporkan merujuk kepada setiap objek di langit malam yang bergerak dan tidak pada bintang yang static sahaja. Sebenarnya, sekurang-kurangnya terdapat lima buah planet yang mampu dilihat menggunakan mata kasar pada waktu malam sekiranya anda berada dikawasan yang bebas dari pencemaran cahaya seperti di kota-kota dan kampung. Bahkan bukan sahaja planet-planet ini, tetapi juga galaksi bima sakti boleh disaksikan dengan mata kita.

Entah bagaimanalah pengganut kultus bumi leper boleh tidak mengetahuinya. Apakah mereka mengganut sebuah teori dengan sekadar cukup menonton melalui video youtube sahaja tetapi tidak pernah walau sekali mencerap langit di atas sana melalui teleskop? Kewujudan 5 planet inilah yang membawa impak yang mendalam kepada mitologi dan kosmologi agama.

Tamadun Yunani Kuno terkenal dengan penemnuan seperti para Pythagorean (pengikut ajaran Pythagoras) yang pada abad keenam dan kelima sebelum Masihi, telah mencipta teori planetary tersendiri di mana teorinya menggariskan bahawa bumi, matahari, bulan dan beberapa buah planet mengelilingi sebuah pusat alam semesta yang dipanggil sebagai “Central Fire”. Bahkan, bintang Kejora yang terkenal dalam tamadun Melayu turut mempunyai namanya sendiri. Cuma di Yunani, pada awalnya, bintang ini atau seperti mana yang kita ketahui, merujuk kepada Planet Zuhrah, terjadi sebuah kekeliruan dengan perwatakkan Planet Zuhrah pada waktu tertentu apabila dikenali sebagai Morning Star (Phosporos) dan juga Evening Star (Aphrodite) sehinggalah Pythagorean mendapati bahawa identitik yang berbeza itu sebenarnya merujuk kepada sebuah planet iaitu Zuhrah.

Bahkan berbeza dengan pegangan puak kultus bumi leper, sebenarnya Tamadun Yunani telah membangunkan formula matematik mereka tertentu untuk menganggarkan kedudukan planet-planet di alam semesta. Dalam senbuah buku yang berkaitan dengan ilmu astronomi Yunani iaitu Almagest. Di dalamnya, Ptolemy telah menggariskan, walaupun teorinya ketika itu berbaur geocentrist sebab tamadun manusia masih percaya bahawa bumi ialah pusat sistem solar kita, telah menggariskan planet-planet yang mengitari bumi berdasarkan kedudukan mengikut abjad nombor di bawah:

1. Bulan (ketika ini, orang Yunani tidak mengetahui bahawa bulan adalah sttelit semula jadi bumi)
2. Utarid
3. Zuhrah
4. Matahari
5. Marikh
6. Musytari
7. Zuhal

ii. Babylon

Sebenarnya, Tamadun Yunani bukanlah tamadun terawal yang mengenali akan kewujudan planet dalam sistem suria kita. Tamadun pertama yang dipercayai mempunyai teori mereka tentang planet ialah bangsa Babylon ketika sekitar kurun pertama dan kedua SM. Ini dapat dibuktikan berdasarkan penemuan prasasti bernama Enuma Anu Enill yang merupakan teks astronomi tertua yang masih survive sehingga ke hari ini, dipercayai datang kira-kira 700 SM yang merupakan salinan kepada manuskrip yang kemungkinan jauh lebih tua daripada tarikh 700 SM itu, kira-kira dalam kurun kedua SM.

Prasasti ini membincangkan tentang penggerakkan planet, matahari dan bumi dan perkaitannya dengan tragedy-tragedi buruk yang berlaku. Ianya adalah juga bentuk astrologi awal dalam tamadun manusia. Bahkan lebih menakjubkan, planet-planet seperti Marikh, Zuhal dan juga Musytari turut dikenali oleh para ahli falak Babylon Purba, beribu tahun sebelum dikenali oleh ahli falak moden melalui penciptaan teleskop moden!

iii. Tamadun India

Pada sekitar 499 SM, kita mengenali seorang ahli falak dari India bernama Aryabhata yang telah mencadangkan bahawa bumi sebenarnua berputar pada paksinya tersendiri setiap hari, yang kemudian menimbulkan ilusi seperti langit yang mengitari bumi. Aryabhata adalah orang yang pengganut geocentric kerana ketika itu, heliocentric masih belum memasuki tamadun India. Beliau percaya bahawa planet-planet seperti Bulan (pandangan bahawa bulan merupakan statelit semula jadi bumi masih belum wujud), Utarid, Zuhrah, Matahari, Marikh, Musytari, Zuhal dan setiap pattern bintang-bintang diangkasa mengelilingi bumi.


Asal-Usul Santa Claus

Sambutan Krismas tidak sah tanpa kehadiran Santa Claus yang membawa hadiah-hadiah yang menceriakan ramai orang termasuk kanak-kanak. Tetapi tidak ramai tahu, di sebalik imej lelaki tua berjanggut putih, pipi merah dan memakai pakaian merah yang bergerak ke seluruh dunia dari Kutub Utara untuk membawa hadiah, ia sebenarnya berdasarkan imej seorang santo bernama Nicholas yang hidup antara abad ketiga hingga abad keempat Masihi.

Jadi bagaimana Santo Nicholas boleh menjadi pembawa hadiah Krismas dari Kutub Utara ini? Nicholas merupakan anak jati Yunani yang dilahirkan pada akhir abad ketiga Masihi atau sekitar 280 Masihi. Dan pada satu ketika, beliau diangkat sebagai bishop di sebuah bandar kecil Rom bernama Myra di Turki hari ini.

Semasa hayatnya, Nicholas menentang keras gerakan penindasan Empayar Rom ke atas penganut Kristian ketika itu di mana kitab Bible dibakar dan penganutnya diberi pilihan sama ada murtad atau dihukum bunuh. Dan atas sebab itu dalam tempoh berkenaan, beliau bukanlah seorang periang atau gemuk seperti digambarkan dalam watak Santa Claus tetapi sebagai individu yang tegas dan berpegang teguh kepada ajaran agama itu. Ini menyebabkan Nicholas menghabiskan sedekad dalam penjara sebelum dibebaskan berikutan pengeluaran Dekri Milan oleh Maharaja Constantine pada tahun 313 Masihi.

Nama Nicholas terus harum walaupun selepas meninggal dunia pada 6 Disember 343 Masihi. Ini kerana beliau banyak dikaitkan dengan pelbagai insiden aneh dan menakjubkan serta dianggap penaung bagi ramai orang dari anak yatim hinggalah pelayar dan banduan. Ada beberapa insiden yang menyebabkan Nicholas dianggap pembela kanak-kanak. Menurut Gerry Bowler, penulis buku Santa Claus: A Biography mendedahkan satu peristiwa di mana beliau menyelamatkan tiga kanak-kanak perempuan dari terjebak ke kancah pelacuran dengan menyerahkan tiga uncang wang emas secara rahsia kepada bapa mereka yang dibelenggu hutang. Wang berkenaan kemudiannya digunakan sebagai mas kahwin untuk perkahwinan mereka.

Selama beberapa ratus tahun dari 1200 hingga 1500 Masihi, Santo Nicholas tidak boleh dicabar sebagai pembawa hadiah dan perayaan pada hari yang diwartakan sebagai hari perayaannya iaitu 6 Disember. Tetapi dalam tempoh berkenaan, mereka turut memasukkan elemen-elemen yang dimiliki Dewa Odin dari mitos Norse atau Dewa Saturn dari Rom seperti berjanggut putih dan mempunyai kuasa ajaib seperti boleh terbang. Gambaran ini ditambah bagi memastikan kanak-kanak sentiasa patuh kepada ajaran agama dengan berdoa dan berkelakuan baik.

Namun selepas era Reformasi Protestan yang bermula pada abad ke-16, santo-santo seperti Nicholas mula dilupakan di utara negara-negara Eropah. Menurut Bowler, ini menimbulkan dilema dalam kalangan komuniti gereja. Satu penyelesaian ialah menyerahkan peranan tersebut kepada bayi Jesus dan tarikh perayaan dipinda dari 6 Disember kepada 25 Disember yang diketahui hari ini. Tambah Bowler lagi, tugas berkenaan dilihat agak mencabar bagi seorang bayi apatah lagi dengan kapasiti hadiah yang dibawa. Jadi, komuniti gereja mewujudkan pembantu yang boleh menakutkan kanak-kanak dan boleh membawa hadiah.

Ini yang membawa kepada figura-figura menakutkan dari Jerman yang berdasarkan kepada watak Nicholas seperti Ru-klaus (Klaus yang kasar), Aschenklas (Ashy Nicholas) dan Felznickel (Nicholas yang garang). Mereka menjangkakan kanak-kanak berkelakuan baik atau berhadapan kesan buruk seperti dirotan atau diculik.

Lama-kelamaan, ia menjadi sebahagian daripada fasa pembangunan imej Santa sendiri dan watak syaitan Krampus yang dianggap sisi negatif Santa Claus di negara-negara utara Eropah termasuk Jerman. Di Belanda, kanak-kanak di sana enggan menyerah dan masih mengganggap Nicholas sebagai pembawa hadiah mereka. Apabila mereka berhijrah ke Dunia Baru, mereka turut membawa bersama cerita Sinterklaas dan legenda menakutkan si pembawa hadiah dari Jerman itu juga berkekalan sehingga hari ini.

Tetapi perlu diingat, semasa peneroka awal Amerika membina petempatan mereka, Krismas bukanlah cuti perayaan moden yang kita kenali hari ini. Hari perayaan berkenaan ditolak di New England dan menjadi hari perayaan Saturnalia dalam kalendar pagan. Menurut Bowler, hari berkenaan diraikan sebagai hari bagi penduduk bersuka ria, minum sampai mabuk dan bergaduh. Perkara sama turut berlaku di England dan ia sama sekali tiada kaitan dengan pembawa hadiah yang ajaib. Ia berlarutan selama beberapa abad sehinggalah pada awal abad ke-19, beberapa orang penulis dan penyajak berusaha menjadikan Krismas sebagai satu sambutan keluarga dengan memulihkan kembali dan menjenamakan semula Santo Nicholas.

Pada tahun 1809, buku Knickerbocker’s History of New York yang dikarang Washington Irving menggambarkan Nicholas sebagai penghisap paip yang terbang di atas bumbung-bumbung rumah sambil membawa hadiah bagi yang baik dan suis pada yang jahat. 12 tahun selepas itu, sajak ‘The Children’s Friend’ yang memperkenalkan imej moden Nicholas sebagai Santa Claus.

Imejnya sebagai pembawa hadiah masih dikekalkan, sebarang elemen keagamaan disingkirkan dan pakaiannya berdasarkan pakaian pembawa hadiah dari Jerman. Pada tahun 1822, kenderaan Santa ialah peluncur yang dipandu lapan rusa kutub, tambahan dari satu peluncur dan satu rusa kutub menerusi sajak ‘A Visit from St Nicholas’/A Night Before Christmas hasil karya Clement Clarke Moore.

Walaupun begitu, imejnya tetap berbeza-beza dan kadangkala dalam pelbagai bentuk samaran. Sesetengah penulis menggunakan imagnasi mereka bagi menggambarkan imej Nicholas sebagai Santa Claus. Bowler sendiri mendedahkan mempunya imej Santa sebagai George Washington yang menunggang penyapu sambil membawa hadiah.

Ia berterusan sehinggalah lewat abad ke-19 di mana imej standard Santa ialah seorang lelaki dewasa berbadan besar dan berjanggut putih, berpakaian merah sambil menunggang peluncur dari Kutub Utara dan memerhatikan tingkah laku kanak-kanak. Imej Santa Claus sebagai seorang lelaki yang mempunyai penampilan warga emas, gemuk dan periang dibuat oleh kartunis politik Thomas Nast.

Selepas imej itu berjaya dilaksanakan di Amerika, ia dibawa pula ke Eropah dan sekaligus bertanggungjawab menyingkirkan pembawa hadiah yang mempunyai imej menakutkan. Ia digantikan dengan pelbagai gelaran tempatan seperti Pere Noel (Perancis) dan Father Christmas (Great Britain). Walau bagaimanapun, tak semua yang suka imej ini. Di Rusia misalnya terutama semasa era pemerintahan komunis, mereka memansuhkan perayaan Krismas dan imej Grandfather Frost (Ded Moroz) yang popular sebelum era Revolusi Rusia.

Stalin cuba membina sokongan dengan memperkenalkan Frost bukan sebagai pembawa hadiah Krismas tetapi sebagai pembawa hadiah tahun baru. Frost juga turut diberi penampilan kod berwarna biru bagi mengelak kekeliruan dengan Santa sekitar Eropah.

Menurut Bowler, setiap tempat yang ada kehadiran orang Soviet, mereka cuba memperkenalkan imej sekular ini bagi menggantikan pembawa hadiah tradisional di negara-negara Eropah Timur. Tetapi ia tidak mendapat sambutan dalam kalangan penduduk tempatan sehinggalah keruntuhan Tirai Besi pada tahun 1989. Sejak itu, komuniti di negara-negara berkenaan kembali kepada tradisi tempatan mereka.

Santa terus menjadi figura yang dipolitikkan di serata dunia. Misalnya pada tahun-tahun selepas Perang Dunia Kedua, tentera Amerika memperkenalkan versi Santa mereka di seluruh dunia dan disambut secara positif oleh penduduk setempat. Menurut Bowler, ia sebagai simbol kemurahan hati Amerika dalam membantu negara-negara yang terkesan dengan perang membina semula negara mereka.

Tetapi di sesetengah negara, mereka menolak versi Amerika Utara Santa ini kerana mahu melindungi tradisi pembawa hadiah yang wujud di negara mereka. Jadi, usah terkejut jika ada negara seperti Republik Czech, Belanda, Austria dan negara-negara Amerika Latin menolak versi Santa ini dari wujud di negara mereka.

RUJUKAN:

Handwerk, Brian. (2018). From St. Nicholas to Santa Claus: the surprising origins of Kris Kringle. National Geographic. https://www.nationalgeographic.com/news/2018/12/131219-santa-claus-origin-history-christmas-facts-st-nicholas/